text:
Tryggur sigur á FC Suðuroy
Bjarni Nygaard | 06/02/16
TB stillaði upp soleiðis. Joslain, Ragnar, Teitur O, Arni, Eirikur, Ndende, Rógvi, Salmundur, Koffi, Teitur J og Adu. Í seinna hálvleiki fór Boas í mál og inn komu Hávardur, Regin, Signar og Carl. Haldi eg havi gloymt ein, kann bara ikki koma í tankar um hvør.
Dysturin byrjaði varisliga frá TB. Gestirnir tóktist at tora betur og vóru frægari fyrstu løtuna. Spakuliga át TB seg inn í dystin og serliga eyðsýndir vóri Adu, ið var ein sonn marra fyri verjuna hjá mótstøðuliðnum og so Arni, íslendingurin, ið er og royndarvenur. Miðvallardynamoin Rógvi Joensen er eisini ein orkukelda uttan líka og sóu vit fleiri dømir um hetta.
FCS royndu at trýsta, men TB verjan royndist væl, hóast bæði lið bóru týðilig árin av, at tað er tíðliga á árinum.
Ímóti endanum av fyrra hálvleiki fær TB brotsspark, sum Salmundur tíverri brendi, eftir at Kári í FCS-málinum bjargaði væl.
TB sat nú á dystinum og tað var fult uppiborið, at Albert Adu kundi leggja TB á odda beint áðrenn farið var til hálvleik.
TB gjørdi nú 4-5 útskiftingar, m.a. fór blaðungi Boas Nitschke í málið. Fyrstu løtuna av seinna hálvleiki sást hetta als ikki, tí nú fleyt TB-spælið sera væl – væl varð kombinerað og fleiri møguleikar komu burturúr. Tí seinna málinum stóð Adu aftur fyri, tá hann fluktaði bóltin upp undir yvirleggjaran og í mál. Eitt sera vakurt mál.
TB trýsti enn meira og var tað stuttligt at júst Salmundur skuldi sleppa at “gera skaðan góðan aftur” og skora triðja málið.
Eftir triðja málið dovnaði okkara spæl nakað, hóast eingin ivi var um, at TB hevði um longra endan.
Hattin av fyri FCS tó, teir kempaðu fyrimyndarliga og spælið var í løtum heilt gott og uttan iva nakað, ið fer at vera við til at fáa teir upp í oddin av 1. deild í ár. Tað var uppiborið at FCS minkaði um munin, eftir gott innlegg, ið Mamuka headaði í kassan aftanfyri Boas, ið ongan kjans hevði at taka bóltin.
Ein fínur venjingardystur í einum góðum ítróttaranda. Vit takka TB-leikarunum fyri innsatsin í dag og gleða okkum til næsta dyst. Eisini takka vit grannunum í FCS fyri at vitja okkum og fyri at geva okkum ein skarpan gang. Tykkum verður ynskt alt tað besta í komandi kappingarárið.
Nevnast kann eisini, at heilt fitt av fólki var samankomið til venjingardystin – minst líka nógv, ið vit síggja til dystir í Effo-deildini ymiskt støð í landinum. Ein av áskoðarunum var Hervé Din Din, ið var komin allan vegin úr Cameroon í morgun. Hervé fer nú undir at venja við besta liðnum og vónandi verður hann okkum ein fongur í álopinum, við glóðheita Albert Adu!
Einaferð TB – altíð TB!!!


c: text/html

text:
Viðmerkingar frá nevndini í Eik Banka21-04-2016
Jørn Astrup Hansen ”glemte” et par ting
Eik fór 500 milliónir eftir hæli frá fyrsta degi15-04-2016
Eik Banki yvirtók virksemið úr gamla Eik Banka, ið hevði eitt ásett virði á 11 milliardir krónur. Men ein endalig uppgerð av keypinum vísti, at ognirnar vóru 500 milliónir krónur minni verdar. Eik spurdi TAKS um loyvi at avskriva. TAKS játtaði, men so skeiklaðist málið í fjølmiðlunum til m.a. at eita villleiðing og snýt, sum leiðslan í Eik við hesum leggur doyin á at vísa aftur
Aðalfundur í Ognarfelag Tryggingartakaranna07-04-2016
Boðað verður til ársaðalfundar í Ognarfelag Tryggingartakaranna
Ársaðalfundur í Eik Banka P/F07-04-2016
Boðað verður til ársaðalfundar í Eik Banka 21. apríl 2016, kl. 10.00
Netbankin koyrir aftur31-03-2016
Netbankin og Netbankin sum app koyra nú aftur sum vanligt.

robotstxt: allowed

filter: keep


text:
Jon Bon Jovi
Jon Bon Jovi (føddur John Francis Bongiovi 2. mars 1962 í Perth Amboy, New Jersey, USA) og er ein amerikanskur sangari, tónleikari, sangskrivari og sjónleikari. Hann er forsangari í rockbókinum Bon Jovi, og spælir m.a guitar, klaver, munnharpu og trummir.
Hann er uppvaksin í Sayreville, og gekk á Sayreville War Memorial High School. Hann skifti navnið til Jon Bon Jovi, tá hann ognaði sær eina plátu sáttmála við Mercery Records (tann seinri Island Records). Jovisa pápi, Tony Bongiovi átti plátustudio the Power Station, har hann fekk arbeiði sum sting-í-rendan-drong. Eftir teirri ordineraðu upplatingartíð, kundi hann frítt brúka studioi, har hann benyttaði sær, at innspæla sína demo plátu – við hjálp av sínum pápabeiggja. Hendan plátan bleiv seinri útgivin í 1999, sum John Bon jovi: The Power Station Years.
Tann 29. Apríl 1989 bleiv Jon Bon Jovi giftur við gentu síni, sum hann hevði verið í parlagi við, frá ítróttartíðini, Dorothea Hurley, í Graceland Chapel í Las Vegas, Nevada. Tann 31. Mai 1993 átti hon tað fyrsta barni, dótturina Stephanie Rose, hareftir 3 synir: Jesse James Louis Bongiovi (19. februar 1995), Jacob Hurley Bongiovi (7. mai 2002) og Romeo Jon Bongiovi (29. Mars 2004).
Jon Bon Jovi hevur verið við í einari langari røð av filmum, og í ymiskum sjónvarpsrøðum. Harumframt hevur hann selt yvir 120 milliónir plátir við bólkinum Bon Jovi, har Jovi sjálvur hevur útgivið tær báðar solopláturnar, Blaze of Glory (1990) og Destination Anywhere (1997).
Jovi hevur eisini arbeitt við vælgerðandi arbeiði innan fyri m.a teir paralympisku leikirnir, Amerikanski Reyði Krossur, the Elizabeth Glaser Pediatric AIDS Foundation, og aðrar vælgerir og bólkar. Í septembur 2005 undir einum viðvirknum í einum Oprah Winfrey-show, gav bólkurin Bon Jovi eina millión amerikanskar dollarir til hennara Angel Network.[1]
Í 2004 stovnaði hann tað amerikanska fótbóltsfelagið, Philadelphia Soul (amerikanskur fótbóltur), sum hann eisini var eigari av. Felagið spælir í Arena Football League.


text:
Orð: Petur Jacob Sigvardsen
Viðmerking: Yrktur um kyndislmessuleitið 1963.
Tøkk, Jesus Krist, mín frelsari,
so svárt tú píndist fyri meg;
eg veit, at beisk tær gjørdist skál,
tí rokað var mítt syndamál.
Niðurlag: O, Jesus Krist, tær veri prís,
tí frelsuleiðin liggur vís.
Títt himmiríki er í námd,
og skjótt so hvørva skuggalond.
Tøkk, Jesus Krist, víst tori eg
at seta álit mítt á teg;
eg veit, tín dýra sáttargerð,
hon allar mínar syndir ber.
Eg má teg elska, Jesus mín,
so dýrakeypt er náðin tín;
o, Jesus, halt meg tætt at tær,
so bílig náðin ei gerst mær!
Tú veit mær styrk at liva svá,
at eina teg eg byggi á!
Ver klettur mín um alla stund,
mín vón og troyst, mín lívsins grund!
Í lýdni lær meg tæna tær
ta foldarstund, ið tú gavst mær.
Tá sólin sær á síðstu sýn,
tá, Harri, tak meg heim til tín.


text:
Bygdarráðið samtykti mánakvøldið at bjóða út arbeiðið at um- og útbyggja frítíðarskúlan á Brekkukletti og at byggja nýggj hølir til barnagarðin.
Nes kommuna keypti í 2006 eini sethús á Brekkukletti til frítíðarskúla. Frítíðarskúlin hevur roynst væl og starvsfólk og børn hava trivist sera væl. Tað er tó ov trongligt og í takt við, at barnatalið í kommununi veksur, hevur Trivnaðarnevndin, saman við leiðsluni í frítíðarskúlanum, seinasta árið arbeitt við útbyggingarmøguleikum. Avgerð er nú tikin um at taka tilbygningin (bilhúsið) suðureftir niður, og byggja uppaftur 2 hæddir, so frítíðarskúlin verður víðkaður við gott 150 fermetrum. Harumframt verða umvælingar og dagføringar gjørdar á verandi bygning. Mettur kostnaður 3,2 mió. kr.
Eisini í barnagarðinum er við at gerast ov trongligt. Fyri at nøkta framtíðartørv er samtykt at byggja nýggjan bygning í 2 hæddum suður frá og saman við frítíðarskúlanum, sum skal hýsa elstu børnunum í barnagarðinum. Hvør hæddin verður 150 fermetrar og í fyrsta umfari verður bara ovara hæddin innrættað. Mettur kostnaður er 4,7 mió. kr.
Í metta kostnaðnum, sum er uppá íalt 7,9 mió. kr., er roknað við innbúgvi, projektering, eftirliti og mvg.
Tað er Fuglark sum hevur ráðgivið og gjørt kostnaðarmetingar. Nú verður farið undir at detailprojektera og at gera útbjóðingartilfar. Eftir ætlan verður arbeiðið boðið út í summar.


text:
Posts in category Kappingar
Myndir frá FM á langgeil 2018
Úrslit frá HS Ung
Móttøka fyri HS!
Havnar Svimjifelag – Føroyameistari á lan...
Jólasprint-lutakast
Innbjóðing til HS kapping 2. apríl 2016
Vit vilja við hesum fegin bjóða svimjarum til svimjikapping í Gundadali 2. apríl. Vit fara at kappast í aldurbólkunum 2-4: Bólkur Gentir Dreingir 2 ið fylla 8 ella 9 í kalendaraárinum ið fylla 9 ella 10 í kalendaraárinum 3 ið fylla 10 ella 11 í kalendaraárinum ið fylla 11 ella 12 í kalendaraárinum 4 ið fylla […]
FM – JM í svimjing – 2015
Her eru tíðirnar fyri allar dagarnar : Hósmorgun 14. mai Upphiting kl. 08:00 Innleiðandi kl. 09:30 Hósdag 14. mai Upphiting kl. 15:30 Finalur kl. 17:00 – 19:00 Fríggjamorgun 15. mai Upphiting kl. 08:00 Innleiðandi kl. 09:30 Friggjadag 15. mai Upphiting kl. 15:30 Finalur kl. 17:00 – 19:00 Leygarmorgun 16. mai Upphiting kl. 08:00 Innleiðandi kl. […]
Meistarastevnan fyri Ung 2015
SMS-kapping 18.- 19. apríl 2015
SMS-kapping 18.- 19. apríl 2015 fyri bólk 3 og eldri Hendan kappingin er evsta freist til at klára kravtíðirnar til OyL Tilmeldingarnar skulu sendast til Søren Antoft á mail – soren@antoft.dk í seinasta lagi týskvøldið 14. apríl kl. 20.00. Kappingarnar eru: (kvinnur ólíkatal og menn líkatal) Fyrrapart leygardagin: Seinnapart leygardagin: Upphiting kl 9.00 […]
FLOT stevna, Tofta skúla leygardagin 21 mars.
FLOT vil við hesum bjóða til FLOT-stevnu leygardagin 21. mars. 2015 í Tofta skúla fyri bólk 2 og 3 gentur og bólk 3 og 4 dreingir. Tilmeldingarfreistin er mikukvøldið 18. mars við WinGrodanfílu til teldupost: harugaar@olivant.fo Upphiting kl. 12.00 – kapping kl. 13.00 Upphiting kl. 14.45 – kapping kl. 15.45 Kapping Grein Kyn […]


text:
Nær byrjaði tú við flogbólti?
Eg byrjaði at venja flogbólt tá eg gekk í 2.flokki.
Hví valdi tú flogbóltin?
Fyrst mest av tilvild,Guðrun Magnussen, mostir eina í flokkinum bað okkum allar í flokkinum koma at venja við Fleyr. Vit vóru fleiri sum spældu saman í fleiri ár. Tað var ikki ringt at blíva bitin av. Mær dámar eisini væl tað sosiala við flogbóltinum.
Hvørjum liðum hevur tú spælt við?
Fleyr, Aabyhøj, AVK og ÍF Føroyum
Hvat fyri positión dámar tær best at spæla á vøllinum?
Kant ella diagonal.
Hvør er títt flogbólts idol?
Gudrid Nolsøe, hana sá man altíð upp til . Ein góður stabilur leikari í dugir sera væl at lesa spælið og plasera bóltarnar rætt. Annars dámar mær sera væl Guðrið Syderbø sum flogbóltsleikara. Eg var venjari hjá henni, tá hon byrjaði at spæla flogbólt. Man sá tað frá fyrstu venjing, at hon hevði bara tjekk á tí. Vónandi kemur hon aftur í Fleyrbúna skjótt ;)
Hvat er títt besta flogóltsminni?
Haldi tað man verða tá vit vunnu flogbóltmiðnámskappinga, har vit vunnu finanula ímóti millum annað Rúna Weihe. Eisini havi eg sera nógv minnir frá ítróttarskúlanum. Vit vunnu kappingina millum ítóttarskúlarnar tá. Eisini vóru vit til eina stevnu í Skovbakken, sum vit eisini vunnu
Hvat er títt ringasta flogbóltminni?
Minnist ein dyst tá vit/MK Fleyr spældu ímóti ÍF, vit vóru frammanfyri 14-9 í 5. setti og vit taptu kortini. Eisini sera sera keðiligt at tapa FM finalurnar ímóti Mjølnir í 2011 og steypafinaluna í móti SÍ í 2009.
Hvat eru/vóru tínir bestu eginleikar á vøllinum?
Serv kanska? Í hvussu so er í 1.deild hendir tað seg at liðini viðhvørt hava torført at taka ímóti teimum.
Hevur tú nøkur góð ráð til onnur, sum vilja spæla flogbólt?
Verð positiv/ur og seriøs/ur til venjing.
Álopspæl ella verjuspæl?
Álopspæl.
Hvar sært tú teg um 10 ár?
Vónandi still going strong í 1.deild.
Hvør skal svara næstuferð?
Rói Hentze.


text:
Orð: Eliza E. Hewitt
Lag: William James Kirkpatrick
Týtt: Petur William Háberg
Upprunaheiti: One is our master
1. Ein er vár meistari, Jesus, vár Harri,
tryggur er tann, ið er bundin til hann.
Gævi, hin kærleiki, Andi hans kyndi,
altíð í hjartanum logandi brann.
Niðurlag: Trúskap og ídni,
heilhugað lýdni,
óskerdan kærleika mót honum vís,
inntil vit síggja
hin dýrdarstað nýggja,
lova og takka og syngja hans prís.
2. Tæna við gleði vit vilja, áh, Jesus,
vilja tín gera í sannleika her.
Styrki tín virkar í veikleika várum;
náði tín tørvurin okkara er.
3. Harri og meistari, høgur og góður,
sannur í eymleika altíð tú er.
Tú ert vár æra og heilagt títt merki,
signing og heiður títt navn fái her.
4. Jesus, vár harri, tær fegin vit tæna,
vænta tín koma er skjótt fyri hond,
umskapt vit verða, og dýrmæt vit gerast,
frígjørd og sæl á tí himmalsku strond.


text:
Gjaldstovan hevur nú útvegað ein Rokningaportal á heimasíðu síni, www.gjaldstovan.fo.
Veitarar kunnu skráseta upplýsingar um rokning sína í hesum portali, sum síðani skapar eina talgilda rokning, sum verður send stovnum hjá landinum.
Til ber at hefta skjøl við í skrásetingina, t.d. tað pdf-skjal, sum bókhaldsskipanin vanliga skapar. Verður tað gjørt, ber til at siga “sí viðhefta skjal”, í staðin fyri av nýggjum at skráseta allar upplýsingar um rokningina á hesum portali.
Vegleiðing til roknskaparportal fæst sum pdf-skjal við at trýsta her
Leinkið til portalin er hetta: https://rokning.gjaldstovan.fo/invoice/create


text:
lbf.fo
07-04-2014Hava bygt land í hálva øld
07-04-2014Røða hjá Heðini Mortensen, borgarstjóra
28-12-2011Nú kannar LBF eisini inniumhvørvið
28-12-2011LBF hevur fingið nýggja heimasíðu
LBF er við í samtakinum, sum vann kappingina um Støkkhøllina
Heilt fitt av fólki var komið saman í býráðssalinum, tá Runavíkar Kommuna í morgun skipaði fyri fundi, har vinnarin av kappingini um at gera nýggja fimleikahøll við Løkin skuldi avdúkast.
Dávid Reinert Hansen, tekniskur leiðari hjá Runavíkar Kommunu, greiddi frá leistinum, sum hevði verið nýttur í kappingini.
Síðan avdúkaði Magnus Rasmussen, borgarstjóri, at eitt samtak við Búsetur, BPP Arkitektum, LBF Ráðgevandi verkfrøðingum og Sofus M. Jacobsen hevði vunnið kappingina frammanfyri fýra øðrum samtøkum.
Dávid Reinert Hansen, tekniskur leiðari hjá Runavíkar Kommunu, greiddi frá leistinum, sum hevði verið nýttur í kappingini.
Síðan avdúkaði Magnus Rasmussen, borgarstjóri, at eitt samtak við Búsetur, BPP Arkitektum, LBF Ráðgevandi verkfrøðingum og Sofus M. Jacobsen hevði vunnið kappingina frammanfyri fýra øðrum samtøkum.
Magnus Rasmussen segði m.a., at uppskotið, sum vann kappingina, er í síni heild í einum klassa fyri seg, har tann verandi høllin og tann nýggi bygningurin saman skapa eina heild og lyfta samlaða bygningin, bæði arkitektoniskt og í uppliving innanveggja.
Sjúrður Holm stjóri á Búsetur fekk handað blómutyssi, og síðani greiddi Lisa Sehested, arkitektur hjá BPP, frá verkætlanini.
Eftir ætlan verður grivið út í august í ár, og høllin stendur væntandi klár at nýta í september 2013
Sjúrður Holm stjóri á Búsetur fekk handað blómutyssi, og síðani greiddi Lisa Sehested, arkitektur hjá BPP, frá verkætlanini.
Eftir ætlan verður grivið út í august í ár, og høllin stendur væntandi klár at nýta í september 2013


text:
Klænasporl (moraættin)
Halargyreus johnsonii Günther, 1862
Stødd: Klænasporl verður upp í 44 cm langt, vanliga í veiðuni um 20-30 cm.
Dýpi: Tað er úr 700 m niður á 1500 m, møguliga eisini djúpari enn 2000 m.
Litur: Klænasporl er reyðgrátt, silvurlitt um síðurnar og undir búkinum. Inni í kjaftinum er tað svart, og táknaholurnar eru eisini svartar.
Teinar: R1 + R2 58-67; G 42-53; B 5.
Lýsing: Klænasporl hevur lutfalsliga stórt høvd og er annars smidligur fiskur, tjúkkastur fremst um bulin. Tað hevur tvær ryggfjaðrar, mest sum samanvaksnar, báðar eru lágar, tann fremra er stutt og situr beint yvir uggafjaðrunum. Fremsti teinur í henni er heldur longri enn hinir. Tann aftara er long og er frá aftaru helvt á uggafjaðrunum og aftur til klingruna. Klænasporl hevur eina lága gotfjøður, ið sær út sum tvær. Gotfjøðurin er frá klingruni til beint framman fyri miðjan fiskin. Búkfjaðrarnar hava 5 teinar, og 2 teirra koma aftur um miðjuna á uggafjaðrunum. Tað hevur klæna klingru og lítlan og avrundaðan stert. Eygnatvørmátið er umleið eins stórt og longdin á gronini. Tað hevur lítið undirbit, lítla beinknútu fremst á undirkjaftinum og onga finnu. Strikan er bein.
Eyðkenni: Klæna klingran. Klænasporl minnir í skapi um svartkjaft, men kennist frá honum m.a. á ryggfjaðrunum og á litinum.
Týdningur: Klænasporl hevur ikki vinnuligan týdning.
en: Slender codling, ís: Silvurþvari
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Tórshavnar kommuna hevur ongantíð havt so høga skattainntøku sum nú. Tað búgva nógv ymisk fólk í kommununi, við ymiskum áhugamálum, og vit skulu øll støðast her í okkara vakra landi. Tað, sum vit síggja, hevur eisini týdning fyri trivnaðin, og vit mugu hugsa um okkara komandi ættarlið, tí er neyðugt at hugsa um, hvussu vit fara við okkara umhvørvi. Vit mugu varðveita okkara vøkru náttúru og reka kommununa á ein umhvørvisvinarligan hátt, har estetikkur verður hugsaður við, tá vit útstykkja og byggja. Vit eiga ikki at útstykkja meira enn neyðugt. Tað eru gjørdar nógvar útstykkingar á Karlamagnusarbreyt og á Hjalla, sum kosta nógv, og sum tað ikki er tørvur á. Vit hava fingið ein haga við gráum múrum.
Tað má verða pláss fyri okkum øllum í kommununi, og tey sum eru her skulu helst verða verandi. Vit mangla leigubústaðir, tí øll hava ikki møguleika at ogna sær ein bústað. Fólk eru í neyð og mugu flyta. Peningur verður brúktur til at keypa bygningar fyri, har ongin ætlan er fyri, hvat teir skulu brúkast til.
Fyri at vit skulu standa okkum í kappingini við onnur lond, og kommunan framhaldandi skal mennast, hava vit brúk fyri kreativiteti. Kreativitetur er nakað sum mennist frá barnsbeini av. Dagstovnarnir hava ongar ella vánaligar umstøður at arbeiða á verkstaði, kreativitetur er niðurraðfestur í fólkaskúlanum og mentan verður ikki raðfest nóg høgt.
Tað finnast nógvar ymiskar lista og ítróttargreinar, og tað verður nógvur peningur brúktur uppá fótbólt. Tað er settur nógvur peningur av til at útbyggja Tórsvøll, og vit hava fótbóltsvallir á hvøjum horni. Ítrótturin skal eisini hava góðar umstøður, men musikskúlin hevur vánaligar umstøður og hevur rópt um hjálp í nógv ár.
Allar kommunalar skipanir eiga at verða einfaldar og koma brúkaranum til góðar. Tað er onki skil á hesum í dag. Alt er sundurbýtt í fleiri ymiskar partar ímillum land og kommunu, við eini samanblandan av sernámi, mentamáladeild, sosialu deild, barna- og ungdómsdeild, mentamálaráði v.m. og arbeiðsumstøðurnar eru ikki nóg góðar. Vit mugu hugsa um at skapa eitt gott arbeiðsumhvørvi og góðar arbeiðsumstøður, fyri at alt arbeiði kann gerast nóg gott.
Politikkarar eiga ikki bert at røkja egin áhugamál; vit gjalda øll skatt, og eigur skatturin at koma okkum øllum tilgóðar, tað er ikki tilvildin sum skal ráða. Tað heila má gjøgnumhugsast, og til hetta krevst ein ætlan fyri, hvussu skattapeningur verður raðfestur á besta hátt. Í dag finst ongin ætlan, tað sýnist sum avgerðir verða tiknar dag um dag.
Gott samstarv millum politikkarar, land, kommunu, vinnu og áhugabólkar eru vegurin fram til eina góða kommunu, og allir borgarar í kommununi eiga at hava somu rættindi.


text:
Kunning um
liðkappingina
Liðkappingarnar
í amboðsfimleiki vera í vikuskiftinum, 22.& 23. november 2014 í Bylgjuni í
Runavík.
Bólkarnir í
kappast skula eru: pinkur B, pinkur, smágentur, gentur, kvinnuunglingar og
kvinnur. Piltar B, piltar, smádreingir, dreingir,mansunglingar og menn.
Kappast
verður í øllum amboðunum. 4 amboð á kvinnusíðuni og 6 á mannfólkasíðuni.
Fakta um liðkapping:
Føroya
Meistaraskap fyri lið (FM). Bert eitt lið frá hvørjum felagi kann melda til í
yngru bólkunum, pinkur, piltar, smágentur og smádreingir.Tó er tað so, at um
bert eitt lið meldar til í einum bólki, so kann felagið melda 2 lið til. Fleiri
lið kunnu melda til í eldru bólkunum gentur, kvinnuunglingar og kvinnur.
dreingir,mansunglingar og menn. Tað kunnu max.vera 5 íðkarar á hvørjum liðið, 4
íðkarar í hvørjum amboði og telja 3 tey bestu við í úrslitinum.
Skráin fyri liðkappingarnar
eru hesar:
Leygardagin
22. november:
Kl. 09.50 -
10.50 Felags
upphiting fyri fimleikarar til B-kapping. Pinkur B og piltar B.
Kl 11.00 Liðkapping fyri B-lið
Kl. 14.20 -
15.20 Felags
upphiting fyri eldru bólkarnar. Gentur, kvinnuunglingar, kvinnur,
dreingir, mansunglingar og menn.
Kl. 15.30 Liðkappingar fyri eldru
bólkarnar.
Sunnudagin
23. november:
Kl. 12.50 -
13.50 Felags
upphiting fyri yngru bólkarnar. Pinkur, smágentur, piltar og smádreingir.
Kl.14.00 Liðkappingar fyri yngru
bólkarnar


text:
Mentanarheiðurslønir Tórshavnar býráðs 2017 vórðu latnar hóskvøldið á almennari samkomu í Müllers pakkhúsi. Virðisløn M.A. Jacobsens fyri fagrar bókmentir fekk Sissal Kampmann. Simme Jacobsen varð heiðraður fyri mentanaravrik. Tvær barnamentanarheiðurslønir vórðu latnar, onnur til Havnar Sjónleikarfelag og hin til Hjálmar Dam og Honnu Flóvinsdóttir.
Virðisløn M.A. Jacobsens fyri fagrar bókmentir 2017 varð latin Sissal Kampmann fyri yrkingasavnið Sunnudagsland frá 2016. Virðislønin fyri fagrar bókmentir er 35.000 krónur.
Onnur barnamentanarheiðurslønin varð latin Hjálmari Dam og Honnu Flóvinsdóttir, sjónleikarum, meðan hin varð latin Havnar Sjónleikarfelag.
Barnamentanarheiðurslønir Tórshavnar býráðs eru 35.000 krónur hvør.
Virðisløn M.A. Jacobsens fyri mentanaravrik varð í ár latin Simma Arge Jacobsen.
Virðisløn M.A. Jacobsens fyri mentanaravrik er 35.000 krónur.
Kelda og lesið meira HER (Millum annað nakrar av grundgevingunum fyri lætnu virðislønirnar)


text:
Sunnudagur er fínur til langar túrar, serliga um veðrið loyvir tí. Í morgun tá eg var á fótum var veðrið avbera gott, so útlitini til ein super túr vóru avgjørt tilstaðar. Eg var nakað seint á fótum skal eg viðganga, eg og Vera vóru í KÍ høllini og fingu okkum ein svingom í nátt, so mann fór nokk nakað seint til hvíldar. Av tí sama so var eg ikki klárur at fara avstað fyrr enn klokkan var farin um middag. Ætlaði so avgjørt at renna í hálvan annað tíma, so eg kundi fáa útvið 20 km uppá loggi. Men vit vóru boðin til døgurða hjá svigermor klokkan 13:30 so tað fór at knýpa at fáa alt at ganga upp.
Í dag fekk eg so møguleikan at royna ryggsekkin hjá Veru. Eg fylti nakað av vatni í hann so avstað, umvegis Bumshamar og Borðoyavík legði eg leiðina norður í bátahylin í Haraldssundi. Iphonin var við so eg kundi taka nakrar myndir, setti hana á flightmode so eg ikki skuldi blíva órógvaður.
Tá eg hevði runnið á leið 4 km koma Vera framvið, hon hevði koyrt Tórfríð í sunnudagsskúla, hon tók nakrar myndir meðan eg rann. Tað er ikki oftari enn so at mann sjálvur verður avmyndaður meðan mann rennur. Tá eg kom aftur úr Haraldssundi møti eg Heina Gregersen, sum eisini hevði planir um ein langan túr, hann ætlaði at fáa einar 20 km uppá loggi.
At renna við ryggsekki við vatni er super, munandi betur enn at hava belti um miðuna við smáum fløskum. Um mær tørvaði vatu so fekk eg mær bara eitt sug frá slanguni, sum er forbundin til vatntangan í ryggsekkinum. Hetta ætli eg mær so avgjørt at royna aftur, órógvar slettis ikki renningina.
Komin heim í Ánir síggi eg at um eg skal renna allan vegin heim so verið eg nógv for seinur til døgurðan hjá svigermor, og tað er nokk besta ikki at vera alt ov seinur. Eg velji at ringa til Veru. Hon avheintar meg á Grótrætt, tá havi eg runnið góðar 16 km.


text:
Orð: Zacharias Zachariassen
Lag: Knút E. Háberg
1. Sál mín, hví ert tú so stúrin,
sig mær, hví tú ivast man?
Hvat kann fáa teg at hugsa,
at Guds náði svíkja kann?
Harrin gongur sjálvur undan,
heyggjar javnar fyri tær.
Um enn besti vinur sveik teg,
Gud tó altíð trúgvur var.
2. Alt, sum teg vil tyngja, særa,
alt, sum troyttar tína leið,
smátt og stórt, hvørt hjartans ynski
fyri Gudi út tú breið.
Spyr bert Harran, hvat ið kemur,
alt sítt besta ynskir hann,
umsorg fyri tær hann hevur,
seg avnokta ei hann kann.
3. Áh, hvør stórt at kunna siga,
nýggj tín náði hvønn dag er.
Um eg gjøgnum eld má ganga,
login ongan skaða ger.
Dýrabarur fyri Gudi,
ja, so høgt hann elskar meg,
óttast ikki! eymt hann sigur,
lat meg stýra fyri teg!
4. Sál mín, hoyr, hvat Gud tær lovar:
Um tú torir rokna við,
at hans orð og lyfti halda,
vissuliga fært tú frið.
Gjøgnum toku nú eg hómi
dýrdarríka heimið mítt,
grødda hjartað hjá tær hvílir,
til ein dag alt stríð er strítt!


text:
Orð: Lina Sandell
Lag: C.C. Williams, Kristian P. Ribers
Týtt: Victor Danielsen
1. Sami Jesus, sami Jesus,
sum eitt sinn við Sikars brunn
lívsins klára vatn læt flóta,
leskaði ein turran munn,
lívgaði eitt brotið hjarta,
loysti syndabond so sterk,
hann er enn í dag hin sami,
enn hann ger hitt sama verk.
2. Sami Jesus, sum í náði
hugdi arma mannin á,
sum spitalskur var og píndur,
við hans halgu føtur lá,
segði tá: Eg vil; ver reinur!
Sami Jesus enn hann er,
vil enn frelsa, fyrigeva,
grøða hvønn, ið til hann fer.
3. Sami Jesus, sum um vatnið
gekk ta myrku ódnarnátt
yvir bárubrot og aldur,
meðan stormur ýldi hátt,
sum tá segði við teir ræddu:
Óttist ikki, tað er eg!
Við tí somu friðarheilsu
talar hann við teg og meg.
4. Sami Jesus, sum av sorg hjá
øðrum so seg røra læt,
at við leiðið í Betania
hann hin dagin stóð og græt,
sum við einkjuna í Na’in,
har hon gekk so hjartasár,
eymur segði: Grát ei, kvinna!
Enn hann skilir sorgartár.
5. Sami Jesus, sum á krossi
doyði deyðan fyri teg,
sami Jesus, sami Jesus,
enn hann elskar teg og meg;
blóðið hans ger hvønn tann frían,
sum vil byggja bert á tað;
ei umskiftist hesin Jesus,
hann hin sami er í dag.


text:
SÝN
Sýnað verður í høvuðsheitum eftir hesari fyriskipan:
- Fyrsta sýn í sambandi við, at nýbygt, munandi umbygt ella innflutt skip verður sett í ferðslu,
- Regluligt sýn við tíðarvissum millumbilum eftir nærri ásetingum og
- Eykasýn, sum umstøður krevja
Í teknisku ásetingunum frá Sjóvinnustýrinum er nærri lýst, hvussu sýn verða fyriskipað, alt eftir hvat skipið skal brúkast til og hvar tað skal sigla.
Sambært lógini skal reiðarin syrgja fyri, at skipið verður sýnað sambært galdandi reglum og, at gildug loyvisbrøv eru tøk. Sýn, sum skal fremjast av Sjóvinnustýrinum, kann umbiðjast við at venda sær til Sjóvinnustýrið á tlf. 35 56 00 ella í telduposti til fma@fma.fo.
Vinnufør undir 15 metrar
Tá báturin er góðkendur hevur bátaeigarin ábyrgdina av, at farið altíð er í sjódyggum standi. Sjóvinnustýrið áleggur bátaeigarum at brúka hesar kekklistar til endamálið.
Kekklisti at brúka dagliga
Kekklisti at brúka árliga
Kekklistin skal tryggja, at útvald trygdarkrøv verða eftirkannað regluliga í tíðarskeiðinum millum høvuðssýnini. Hesin kekklisti skal altíð vera umborð á farinum og eftir umbøn vísast fram fyri eftirlitsmyndugleikanum.


text:
Í samband við, at tað HM er á skránni í Russlandi, hava vit her á heimasíðuni spurt nakrar persónar kring B68, sum hava eitt ella annað tilknýti til okkurt av londunum, sum eru við í HM nakrar spurningar, sum sjálvandi hava nakað við HM at gera.
Á Toftum búgva tveir tannáringar, sum í hesum døgum eisini eru raktir av HM fepri, har teir fylgja sera spentir við í sjónvarpinum. Richard Højgaard De Franca og Dominick Philbrow Troleis, sum báðir leika við U15 dreingjum hjá B68, hava tað í felag, at teir eru hálvir brasilianarar, umframt at teir eisini eru góðir vinir.. Richard hevur ættarbond úr Rio De Janeiro, har familjan hjá honum eru stórir fjepparar av liðnum Flamengo. Hinvegin hevur Dominick síni ættarbond nakað uttanfyri Sao Paulo, sum er fólkaríkasti býurin í Brasil. Familjan hjá Dominick eru stórir fjepparar av Sao Paulo liðnum Corinthians.
Teir báðir hava góðar vónir, at tað skal eydnast Brasil at vinna HM, hóast tað ikki hevur hilnast so gott hjá teimum higartil. Favoritt leikarin hjá teimum er Neymar, men teir eru tó samdir, at enn hevur Neymar ikki víst tað stóra, har tað hevur verið alt for nógv fjas frá hansara síðu. Teir meta báðir, at tað eru fleiri lið um boðið hesaferð at vinna HM, tí fleiri lið hava víst góðan fótbólt og stóra styrki. Dominick metir at Belgia og Ongland eru størsta hóttanin hjá Brasil at vinna HM, meðan Richard metir tað verða Frakland. Annars halda teir báðir, at Ronaldo hevur verið tann besti leikarin í HM higartil, men teir meta kortini ikki, at Portugal megnar at vinna HM.
Í kvøld leikar Brasil avgerandi dystin í bólkaspælinum ímóti Serbia, men tann dystin kunnu teir báðir ikki síggja, tí U15 dreingir hjá B68 leika í Gundadali ímóti HB a samstundis.
Herfrá ynskja vit Dominick og Richardi góðan eydnu í kvøld, bæði við B68 og Brasil.
Koyr á B68


text:
Orð: Edward Hopper
Lag 1: John Edgar Gould
Lag 2: James F. Swift
Týtt: Victor Danielsen
Viðmerking: Yrktur út frá hendingini í Matteus 8, 23-27, tá Jesus stillaði stormin á Galileavatninum og av tí sama eisini stillaði óttan hjá lærusveinunum. Fyrstu ferð á prenti í tíðarritinum Sailor’s Magazine í 1871.
1. Jesus, Harri, loðsur ver!
Villir sjógvar bróta her,
ókent farvatn bíðar mær,
boðar, íður eru har;
kort og kumpass nýtst mær her,
Jesus, Harri, loðsur ver!
2. Eins og fyrr tú stormin bantst,
so tú enn hann hótta kanst,
akta teg má havið vilt,
tá tú sigur: Tig, ver stilt!
Ráð og Undur navn títt er;
Jesus, Harri, loðsur ver!
3. Tá mítt eyga landið sær,
brimið villa ýlir nær
millum meg og stillu havn,
tak meg, Harri, tá í favn
og sum barn títt ugga meg:
Ræðst ei, loðsur eri eg!


text:
Orð og lag: Kåre Mørkestøl
Týtt: Kajfinn Hammer
1. Eins og hjørtur, ið tráar eftir vatni, o, Guð,
so leingist mín sál eftir Tær!
Kraft Tú lovað mær hevur og sigur hvønn dag,
fram um alt Tíni boð at hava kær.
Niðurlag: Tú, sum aldri kanst svíkja tann sum hoyrir Tær til,
altíð hoyrir Títt oyra mína bøn.
Harri, inntak og evna mítt lív, sum Tú vil’,
skjótt eg móttaki sigursins løn.
2. Tekn og undur teim’ fylgja sum trúgva Tær, Guð,
Tína kraft opinbera Tú nú;
eg vil síggja, Tú livir og er hin sami enn,
so at syndarar fáa á Teg trúð!
3. Doyp og salva og fyll meg, mín Frelsari, nú
í tí Anda sum styrkir hjørtu móð;
so vit øll mega ganga á lyftisins veg,
vera reinsað í Lambsins dýra blóð.
4. Øll, sum líða og sjúk eru, elskar Tú, Guð,
sárkar Teg yvir hesi neyðardýr;
Tína kraft opinbera og grøð ein og hvønn,
hesin longsul í hjarta mær býr.


text:
Orð: Ókendur
Týtt: Kajfinn Hammer
Viðmerking: Týddur í 1991.
1. Nú eru síðstu tíðir, og Jesus kemur skjótt
og yvir allan heimin, so sigur Skriftin, brátt
vil Guð frá Himli senda ein Andans náðistreym,
Guðs fólk skal profetera, skal sígga, týða dreym!
Niðurlag: :,:Vit hoyra súð eins og regn,:,:
síðlaregnsins tíð ei farin er, á, nei, á, nei!
Jesus er hin sami nú sum fyrr,
um tú bara opnar hjartadyr!
2. Eins og Elias sá tað, so síggja vit eitt tekn:
Eitt lítið skýggj, sum veksur og gevur síðlaregn!
Í Andanum vit longu nú hoyra regnsins sús,
sum grøðina skal búna so at hon fæst í hús!
3. Lat síðlaregnið sleppa at væta hjarta títt,
og fyri Andans salving nú opna hjartað vítt!
Skal síðlaregnið streyma til onnur gjøgnum teg,
frá innast og til uttast tað væta fyrst má teg!


text:
Eg var so heppin at fáa ein stóran pakka, við lekkrum vørum frá The Body Shop, beint áðrenn vit komu í desembur. Hetta er mín heilt egni jólakalendari, so eg føli meg so forkelaða.
Ein av gávunum, var hendan vaaaakra gávueskjan, sum er formað sum ein jólakúla! Wauw sigi eg bara! og eg gjørdist ikki minni glað, tá eg so fann útav hvat var í henni. Mær dámar nemliga so væl gávur, ið hava fleiri smálutir. Og ofta haldi eg at tílíkar vakurleika gávueskjur, innibera ymiskt ið eg ofta mangli, men bara ongantíð komi til at keypa. So hetta var perfekt!
Allar vørurnar í hesari gávueskjuni hava ein frískligan anga av blommu, sum hóskar seg væl til violetta litan av sniðgevingini. Gávueskjan fast hjá bæði í The Body Shop í SMS fyri einans 170kr!
Og alt hetta fart tú fyri pengarnar:
- Tað fyrsta er hendan tuban við hándkremi. Eg fái vanliga ikki so turrar hendir, men leggi til merkis at tær altso eru turrari enn vanligt, um veturin.
- So er vælangandi showergel! Áhh eg elski sápur, ið anga væl. Fyri tíðina brúki eg bara neutral, og vorherre bevare tað er óintresant. So onkrar dagar, loyvi eg mær sjálvari at brúka okkurt, ið er eitt sindur lekkrari. Tá sleppur hetta nemliga uppí part.
- Tað triðja er eitt sooo lekkurt exfoliating suger body scrub! Muuuuums! Hetta er so mega lekkurt! Eg plagi at brúka tað, tá eg fari undir brús. Helst áðrenn eg koyri sjálvbrúnara á, soleiðis at eg havi burturbeint alla turru húðina.
- Til seinast er sjálvandi eitt mega lekkurt body butter, sum er perfekt nú í kuldanum.
M&K


text:
So var fyrsti SuppuSunnudagur við SukurSøtt! Nú tá veðrið er blivið kaldari, so er tekin uppá at suppa verður borðreidd oftari heima hjá okkum. Eg haldi tað verða so lekkurt, og ofta er tað eisini lætt at gera. Hendan krevur nokk so nógv ymiskt tilfar, men eg lovi at, tað er tað heila vert, tí hon smakkar soooo væl!
Hendan suppan er nokk so sterk. Hon minnir meg júst um matin í Thailandi, sum eg eeelski.
Vit fara bara í gongd. Hetta er ein stór portión, og tað er bara at koyra hana í helvt, um tit fx eru tvey fólk í húsið. Eg plagi at gera eina hálva portión til okkum bæði.
Tilfar til 4 fólk
3 gularøtur
1 purra
1 leyk
1 piparfrukt
frískt ingifer
400 g hósnarungabringu
1 grønmetisbótarmola + 8 dl av vatn
2 dósir kokusmjólk
2 krukkur av reyðum currypaste
4 spsk karry
6 spsk soya
4 spsk fiskasós
6 spsk sukur
nudlir (kann umverast)
Arbeiðsháttur
Sker hósnarungan í smá stykkir og brúnka hann í grýtuni við karry. Tá hann er stoktur, skal hann takast úr grýtuni. Sker grønmeti sum tú ynskir, í stór ella smá stykkir. Koyr síðani alt grønmetið í grýtuna og brúnka. Aftaná eina løtu skal hósnarungin aftur í grýtuna, og síðani koyrir vatnið við bótarmolanum, kokusmjólkina og restina av tilfarinum í.
Lat hetta simra í grýtuni í einar 20 minuttir.
Um tú ynskir nudlir í suppuna, skulu tær koyrast í suppuna fáar minuttir áðrenn suppan verður borðreidd.
Um tú ynskir suppuna sterkari, hóskar frískt chili væl til. Eisini er lekkurt við koriander, myntu, lime og peanuts aftur við.
MUMS! Hendan er heilt sikkurt ein av mínum yndis.
Vælgagnist.


text:
Orð: Johan Chr. Nielsen
Góði Harri, hoyr eg biði
teg um hjálp á lívsins veg,
kom til mín við tínum friði,
sýn mær, at tú elskar meg,
veit mær troyst og veit mær náði
eftir tínum vísdóms ráði.
Ei eg orki longur eina
her at bera synd og neyð.
Bert tú vildi vegin beina,
so eg geri, sum tú beyð,
at eg bjargaður kann verða,
ávøkst tær til æru bera.
Harri, lív tú gavst í náði
og við holdi klæddi meg!
Gev mær trúnna, so eg fái
hug at fylgja tínum veg,
so at krossur tín og pína
tryggja kunnu frelsu mína.


text:
Sum tit kunnu síggja í viðfesta skrivi frá FINA, so hava tey nú ásett kravtíðir til heimsmeistarastevnuna á langgeil í Shanghai í 2011, sum skulu klárast á serliga góðkendum stevnum, millum 1. mars 2010 og 30. juni 2011.
Kravtíðirnar eru skipaðar í “A” og “B” kravtíðir, har “A” kravtíðin er galdandi um svimjisambandið meldar tveir svimjarar til viðkomandi kappingargrein, meðan tann eitt sindur lættari “B” kravtíðin er galdandi um man bara meldar éin svimjara til hvørja grein. Tað ber eisini til at melda éin svimjara av hvørjum kyni til HM uttan at viðkomandi hevur klárað nakra kravtíð, um svimjisambandið ikki meldar nakran annan svimjara av sama kyni til HM svimjistevnuna yvirhøvur. Men tá skal viðkomandi hóast alt hava luttikið á síni heimligu meistarastevnu, sum í okkara føri er føroyska meistarastevnan (á langgeil? 🙂
Kravtíðirnar skulu sum sagt klárast millum 1. mars 2010 og 30. juni 2011, báðir dagar íroknaðir. Og tað skal gerast á serligum “qualifying events”, sum eru “Continental Championships 2010 and 2011”, “International Competitions, to be approved in advance by FINA”, ella “National Competitions, to be approved in advance by FINA”. Altso á til dømis evropeisku meistarastevuni á langgeil, ella onkrari aðrari stórari altjóða langgeilastevnu. Møguliga á donsku meistarastevnuni á langgeil, um danir søkja um góðkenning, og hon verður góðkend av FINA. Vit kunnu nokk rokna við, at kravtíðir til HM á langgeil hervið skulu klárast á langgeil (!).
Alt hetta hevur sjálvsagt stóran týdning fyri okkum, og kemur mest sannlíkt at krevja tillagingar í okkara kravtíðarskipan. Svimjisambandið hevur jú sum kunnugt longu ásett kravtíðir til HM í 2011, sum tó nú ikki altíð síggja út til at kunna røkka, og sum hartil nú mugu klárast á nøkrum útvaldum stevnum, í einum tíðarskeiði sum ikki heilt samsvarar við tað sum SSF ásetti. Hetta er sjálvsagt óheppi, men kemst av at vitanin um kravtíðarskipanina hjá FINA ikki var tøk, tá ið SSF gjørdi sína.
Kravtíðir hjá kvinnum
Kravtíðir hjá monnum
Einki krav er ásett til stafettir, annað enn at vit bara mugu melda eitt lið til hvørja grein. Men tað er nokk ringt at fyristilla sær, at nakar fer at misbrúka tann møguleikan, at sleppa at fáa fleiri svimjarar við til HM.


text:
Jón Bjarnason fortaldi mær í gjár, tá ið eg skrivaði tíðindaskriv um teir 800, at Pál í fyrstuni fer at venja éina ferð um dagin í hylinum, tá ið hann kemur heim av feriu, umframt einaferð á landi. Og har er landvenjingin serliga gongutúrar í fjøllunum, til at styrkja beinini.
Hann minnti meg á at hetta var nakað sum norski evropameistarin í 100 metra bringusvimjing Alexander Dale Oen eisini gjørdi nógv av, til at verja síni knø. Eg hevði sjálvur eitt prát við Dale Oen her í vikuni, har eg av forvitni spurdi hann um hann hevði nakað sum helst av trupulleikum við knøunum. Nei segði hann, tí at eg treni nógv á landi, til dømis hatta har (og so peikaði hann yvir á útspringsfólkini sum hoppaðu í trampolinum).
Jón Bjarnason hevur eina anekdotu frá íslendska bringusvimjaranum Jakob Jóhann Sveinsson, sum serliga Pál og Jón hava verið í ferðalagi við, hesar seinastu nógvu vikurnar. At hann fekk eitt sjokk, tá ið Alexander einaferð lokkaði hann við at ganga í fjøllunum. Orðingin var at Alexander var sum ein gazella, sjálvt í ringum gongulendi, og hugsaði fleiri stev fram sum ein rutineraður talvspælari, har Jakob Jóhann mátti fokusera bara næsta stev fram.
Hetta passar lukkutíð eisini ógvuliga væl við nýggjastu rørsluráð frá norðmonnum, har Eline Thornquist professari i fysioterapi á lærda háskúlanum í Bergen sigur, at tað fyri okkum vanligu er ríkiligt og yvirkomiligt at halda seg til bara 3 ferðir gongutúr við moderatum tempo um vikuna, til at halda kroppin sunnan. Tað kann eisini vera svimjing, má eg heldur skunda mær at siga; men í øllum førum eru umberingarnar fáar eftirhondini, fyri ikki at fara ein túr í fjøllini.


text:
Týðandi spælari aftur til ÍF
ÍF hevur mist fleiri spælarar síðani kappingarenda, men nú tykist greitt, at ein av týðandi spælarunum seinnu árini, Jan Ellingsgaard, verður at síggja í ÍF hópinum í 2013.
Jan Ellingagaard er annars ein av fleiri, sum søgdu felagnum farvæl eftir farna kappingarár. Nú kemur Jan Ellingsgaard aftur til Føroyar og nógv bendir á, at stinni vinstri bakkurin aftur verður at síggja í ÍF.
– Vit arbeiða við onkrum, men tað koma vit ikki nærri inn á fyrr enn alt er komið upp á pláss, sigur Ólavur Larsen, formaður í ÍF við portalin í kvøld.
Tað er greitt, at Høgni Zachariasen verður partur av hópinum komandi ár. Hann hevur gjørt sáttmála fyri komandi kappingarár, meðan tað enn er ógeitt um Bartal Eliasen heldur fram.
Jan Ellingagaard hevur eisini spælt á føroyska U21 landsliðnum.
Kelda: sportal.fo


text:
Fýra nýggjaradventsløtur við BUBU
So gjørdi hann tað aftur, savnaði vinir sínar Lulu og Jógvan Professara, og so koma tónleikarar og sangfuglar eisini á gátt. Soleiðis blivu skjótt fýra partar við Adventsløtum við BUBU til veruleika.
Alt hetta bleiv filma ein novemburdag, og longu nú er tað klárt at vísa á netinum og eisini í Kringvarpinum.
Í fyrstu sendingin er tað Maria á Lakjuni, ið vakurt syngur um jólini, umframt at Lulu og BUBU stákast.
Seinast í sendingini greiðir Jógvan Professari frá um ein part av jólaboðskapinum.
Frysti parturin kann síggjast niðanfyri.


text:
Ingi Samuelsen
03.01.2018 - 06:57
Tíðindi > Uttanlands > Politikkur
Orðakríggið millum amerikanska forsetan, Donald Trump, og norðurkoreanska leiðaran, Kim Jong-un, gjørdist í gjár ein stórpolitisk kapping um hvør hevur størst.
Trump valdi sostatt at brúka yndismiðil sín, Twitter, til at ávara Norðurkorea um, hvussu valdsmikil kjarnorkuvápn USA hevur.
- Norðurkoreanski leiðarin, Kim Jong-un, hevur júst boðað frá, at kjarnorkuknøtturin altíð stendur á skrivaraborði hansara, leggur forsetin út við í stinasta tweet’inum.
- Kann onkur í hansara úttømda og svøltandi stýri vinarliga kunna hann um, at eg eisini havi ein kjarnorkuknøtt, men hann er nógv størri og sterkari enn hansara, og mín riggar, leggði forsetin afturat.
Kim Jong-un segði í nýggjársrøðu síni, at hann altíð er til reiðar at trýsta á kjarnorkuknøttin.
- Kjarnorkuknøtturin er altíð á skrivaraborði mínum. Hetta er ikki ein hóttan, men so er veruleikin, segði Kim Jong-un mánadagin sambært Reuters-tíðindastovuni.
Viðmerkingin kom, eftir at vikurskiftini millum USA og Norðurkorea eru harðnað hesar seinastu mánaðirnar.
- USA skal vera tilvitað um, at vit nú eru eitt kjarnorkuveldi. Okkara kjarnorkuvápn røkka alt USA. USA kann aldri byrja eitt kríggj móti mær og okkara fólki, segði norðurkoreanski leiðarin í nýggjársrøðu síni.
Orðaleikurin frá Kim Jong-un hevur verið harður alt 2017, og spenningurin millum Norðurkorea og umheimin er øktur alsamt, sum menningin av kjarnorkuskipanini við langtrøkkandi rakettum er hildin fram.
Í desember samtykti ST trygdarráðið nýggj tiltøk móti Norðurkorea. Tað hendi í eini roynd at avbyrgja landið enn meira fyri at fáa tað at broyta kós í kjarnorkupolitikkinum.


text:
Brandvenjing Yviri við Strond05-11-2009
Seinnapartin hósdagin varð brandvenjing hildin í høvuðssætinum hjá Eik Yviri við Strond í Havn. Sløkkiliðið kom á staðið og alt gekk eftir bókini
Eik Banki 100 mió. kr. í halli og lækkar meting fyri 2009. Lán játtað úr Bankapakka II30-10-2009
Eik Banka-samtakið hevði 1. – 3. ársfjórðing eitt undirskot uppá 100 mió. kr. og lækkar meting sína fyri 2009 til eitt undirskot á 150 mió. kr. Bankin hevur fingið játtaðar 327 mió. kr. í hybridum kjarnukapitali úr Bankapakka II. Harvið hava bæði Eik Banki og Eik Bank Danmark styrkt solvensin
Útbjóðing av partabrøvum í Atlantic Petroleum fullteknað30-10-2009
Útbjóðingin av nýggjum partabrøvum í Atlantic Petroleum við fortekningarrætti fyri verandi partaeigarar var fullteknað, tá tekningartíðarskeiðið var úti.
Web-sending: Roknskapir fyri 3. ársfjórðing eru nú á gáttini26-10-2009
Roknskapir fyri 3. ársfjórðing í børsskrásettum donskum og europeiskum fyritøkum eru á gáttini. Mangastaðni er stórur spenningur um úrslit og metingar fyri árið. Web-sending um roknskapar-sesongina, sum nú er í hæddini
Eik+ er uppsparing við hægri rentu23-10-2009
Inntil 20. november ber til at seta upp til kr. 300.000 inn á Eik+ og fáa 2,75% p.a. í variablari rentu


text:
Orð: Mary Haughton Brown, Charles H. Gabriel
Lag: Carrie E. Rounsefell
Týtt: Victor Danielsen
1. Kann vera, ikki á fjalli hátt,
ei stormandi havi á,
kann vera, ikki í stríðnum fremst
tú, Harri, meg brúka má;
men um á ein veg, sum eg kenni ei,
meg kallar tín rødd so stilt,
eg svari: Við hond míni tíni í
eg fari, áh, Gud, hvar tú vilt!
Niðurlag:
Eg fari hvønn veg, ið tú vilt, áh, Gud,
so tak meg og leið tú meg!
Eg tali tey orð, ið tú vilt, áh, Gud,
hvat tú, Harri, vilt, verði eg!
2. Í dag eg kanska um kærleik tín
við syndarar tala kann,
eg kanska leiða kann heim eitt lamb,
sum burt frá tær, Harri, rann!
Áh, Frelsari, leiðir tú fót mín bert,
er leiðin enn døpur nú,
mín rødd skal bera tey boð so søt
og tala, áh, Jesus, sum tú!
3. Víst finst á foldum eitt lítið pláss,
har eg henda stutta dag
kann tæna honum, sum fyri meg
læt lívið á krossins træ;
eg líti meg í tína eymu hond,
eg veit, at tú elskar meg,
tak, ger meg til tað, sum tú, Harri, vilt,
meg virka lat bert fyri teg!


text:
Móritius(Ávíst frá Móritsius)
Móritius ella Mauritius (enskt: Republic of Mauritius) er ein lítil oyggj í tí Indiska havinum uttan fyri Madagaskar. Síðani umleið ár 1700 hevur oyggin verið ein fronsk koloni, og sum so nógv onnur afrikonsk hjálond hevur Móritius verið ein miðdepil fyri trælahandil og eitt paradís fyri sjórænarar. Ígjøgnum nógv ár við trælahandli og innflutningi av ymiskum fólkasløgum, er Móritius ein stórur peruvellingur av fleiri religiónum og fólkasløgum. Uml. 60 prosent av øllum fólkunum eru hinduar, ein triðingur romanskir katolikkar, og ein fimtipartur muslimar, og so eru aðrar religiónir eisini. Móritius er heimsmeistari í javnstøðu. Miðallívsævin í landinum er 74,0 og 15,6 % av fólkinum eru ikki lesifør 1.
Innihaldsyvirlit
UmhvørviRætta
Móritar vænta at spara eini 75-90 % av orkunýtsluni til køling av dátusentrinum "The Mauritius EcoPark", við at nýta kaldan sjógv úr havinum, heldur enn meira klassiska "air conditioning". Sovorðin skipan verður longu brúkt á Cornell University í New York, har tey longu hava staðfest eina orkusparing á 86 %, og í Toronto hava tey eisini eina líknandi skipan.
Útdeyð djórRætta
Mong djór, sum eru í vanda fyri at verða týnd, liva á Móritius.
DronturinRætta
Í 1505 varnaðist ein portugisiskur sjófari, at í oynni Móritius var ein ovurstórur fuglur. Hann var 25 kg og nevndist drontur. Skjótt fóru hópin av skipum, sum vóru á veg úr Evropa til India, at leggja leiðina um Móritius, har sjómenninir gjørdu sær dælt við feskum drontskjøti. Fuglurin var lættur at veiða, tí hann dugdi ikki at flúgva. Og tað, sum sjómenninir ikki fingu fyribeint, tað gjørdu hundar og kettur, sum teir løgdu eftir seg í oynni. Tey ótu eggini og ungarnar hjá drontinum. Seinasta frásøgn um livandi dront er frá 1681. Síðan er hann ongantíð sæddur. Einasta, sum á okkara døgum finst eftir hann, eru tveir skøltar og ein fótur. Hesi beinaræ og nakrar fáar tekningar geva okkum eina ábending um, hvussu dronturin hevur sæð út.
MyndasavnRætta
KeldurRætta
- 1 CIA World Factbook.
- "Djór í vanda". Útgávuár: 1991. ISBN 978-99918-0-519-1.


text:
Forlagið í Støplum hevur stovnað nethandil, har til ber at keypa bøkur. Bøkurnar sum eru at fáa eru tær nýggjastu sum forlagið hevur givið út, umframt onkur eldri. Ætlanin er at víðka vøruúrvalið til eisini at fevna um aðrar vørubólkar enn prentaðar pappírslutir, til dømis verður arbeitt við at gera ebøkur og bjóða fram myndlist.
Nethandilin hevur víst seg at vera sera hentur hjá viðskiftafólki uttanlands.
Ætlanin er regluliga at veita góð tilboð til viðskiftafólkini. Í løtuni er galdandi eitt tilboð til okkara stuðlar á facebook, har kundarnir við at skriva inn eina kotu í teigin “Coupon code” fáa 33% í avsláttri á øllum vørum, ið ikki hava annan og størri avsláttur frammanundan. Sí kotuna her: Gramar á Facebook.
Verður keypt fyri 1000 kr. ella meira, rindar forlagið postgjaldið. Verður keypt fyri minni enn hesa upphædd, verður goldið sambært pakkaprísunum hjá Posta umframt 15 kr. í avgreiðslugjaldi.
Nethandilin er á http://stoeplum.com/


text:
Oyrabáturin
Oyrabáturin er smíðaður síðst í 1920unum og keyptur til Vágs úr Oyndarfjørði beint áðrenn Seinna Heimsbardaga.
Oyrabáturin er 8 mannafar og hevur neyst á Skammýri.
Oyrarbáturin verður eisini í Vági nevndur “Klássan”, hetta eftir tíggjumannafari, sum nakrir av somu eigarum á Mýri átti. Gamla Klássa, sum æt Neptun, var tíggjumannafar, sum varð smíðað í Vági av Jóhan í Garði í Nólsoy í 1880. Gamla Klássan hevði fiskiloyvið til tosk við snøri og línu og varð eisini harumframt brúkt í grind.
Neystið hjá Gamlu Klássuni og nýggju Klássuni er á Skammýri, eystanfyri Stóra Pakkhús. Gamla Klássan fórst í 1930unum, tá neystið smokkaði saman niður yvir bátin. Og var tað eftir hetta, at nýggjur bátur varð keyptur í staðin, og er tann báturin 8 mannafarið Oyrarbáturin, sum varð keyptur til Vágs síðst í 1930unum.


text:
Út yvir teir 50 rygg hjá Magnusi, so gekk tað ikki so væl hjá føroyingunum í Drammen at svimja upp til sínar tilmeldingartíðir í morgun. Nú vóru tær flestu gott nokk teoretisk útrokning í mun til hvussu skjótt hesi svimja í 25 metra hyli, har kappingin í Drammen sum kunnugt er í 50 metra hyli; men tó so vóru tær flestu eisini eitt sindur frá hvat tey hava klárað til dømis á Small States 2010.
Tíðirnar hjá teimum kunnu síggjast her á Google Docs, umframt í løtuni á www.svimjing.com/live. Tær eru ikki heilt av leið, men tó so at tey sum heild dragna eitt sindur og til tíðir rættiliga nógv í mun til sínar styrkismetingar. Akkurát hví vita vit ikki, men tey kunnu so enn náa at betra um støðuna, í stevnupørtunum seinnapartin og í morgin.
Nú mugu vit jú heldur ikki gloyma, at hetta eru tey bestu úr Norðanlondum sum tey kappast ímóti, har nógv leggja rættiliga nógv fyri eisini í yngstu aldursbólkar. Tað er slettis ikki óvanligt hjá hesum ungu svimjarum, at svimja regluliga bæði í 25 og 50 metra hyli, og at venja nærum sum um at tey vóru vaksin.
Og éin er jú í øllum førum væl fyri 🙂


text:
Risastóri yvirbygningurin til Statoil-økið Aasta Hansteen verður ætlandi frammi í morgin. Statoil hevur nú sent út eina video um fráferðina hjá velduga yvirbygninginum frá skipasmiðjuni í Ulsan í Suðurkorea við kós ímóti Norra, uml. 14.500 fjórðingar burturi.
Heavylift skipið Dockwise White Marlin fór avstað við teimum 24.000 tonsunum síðst í september og sambært AIS-dátu skuldi skipið verið frammi við last síni á norska gassøkinum í morgin.
Her skal yvirbygningurin setast á eitt risastórt undirstell upp á 46.000 tons, sum kom fram 18. juni. Statoil er fyristøðufelag á økinum við Wintershall, OMV og ConocoPhillips sum partnarum.
Her er reportasjan frá fráferðini og samrøður við nakrar av lykla meðarbiðarunum hjá Statoil.
Kelda: Offshore Energy Today.


text:
Verður veljarakanningin frá fríggjadegnum veruleiki, so fáa ABDH flokkarnir meirilutan. Sambært veljarakanningini fáa teir, sum skipaðu samgongu saman fyri fýra árum síðan, 52 prosent av atkvøðunum, 17 tingfólk og harvið meiriluta á Løgtingi. Ein av teimum flokkunum er ikki partur av samgonguni í dag, men lítið bendir á, at hesir flokkarnir ikki seta seg saman aftur, um valúrslitið verður tað sama sum hendan seinasta veljarakanningin vísti.
Men tú hevur møguleikan til at fáa okkurt annað enn tað, vit hava sæð seinastu árini. Sambært veljarakanningini fær Tjóðveldi 18 prosent av atkvøðunum, men til Fólkatingsvalið sóu vit, hvussu skjótt tað kann ganga rætta vegin. Megnar Tjóðveldi at fáa umleið 1.200 atkvøður meira enn veljarakanningar og valúrslitið seinast góvu flokkinum, so fær Tjóðveldi 8 tingmenn, gerst størsti flokkur og fær sterkastu kortini til at skipa eina nýggja CEF samgongu.
Tað verður ikki lætt at fáa hesa broytingina. Men veruleikin er, at tað er nú, at tú kanst velja, hvørjar Føroyar tú vilt hava. Í morgin er tað tú, sum hevur valdið í Føroyum. Og megnar tú at fáa ein persón, sum ikki veit hvat hann skal velja – ella ætlar at velja samgonguna – til at velja Tjóðveldi, so ber til at fáa ta broytingina, sum Føroyar hava tørv á.
Velja vit ikki broytingina nú, so kemur møguleikin neyvan aftur fyrr enn um 4 ár.


text:
Hugskotið hjá blindum sjómanni við í ES verkætlan.
Í 2001 gjørdi Líggjas Hansen í Sørvági fyrstu trolgrunnarnir, sum skuldu fara betur við umhvørvinum. Hugskotið var so mikið áhugavert, at tað kom við í eina stóra ES verkætlan, um at gera trolreiðskap meira umhvørvisvinarligan.
Les greinina Hugskotið hjá blindum sjómanni við í ES verkætlan, sum Kristian Zachariassen skrivaði í Sosialinum 15. mai 2009 (pdf-fílur, 1.17 kb).
Hetta er triðja greinin í røðini um populervísindalig evnir, sum næmingar á Náttúruvísindadeildini á Fróðskaparsetrinum hava skrivað í Sosialinum.
Les eisini hinar greinarnar í røðin:
Korallir; forkálkaðar, gamlar og viðkvæmar. Sosialurin 1. mai.
Alheimslig dálking endar í føroyskari bróstamjólk. Sosialurin 24. apríl.
HugskotidHjaBlindumSjomanni.pdf
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Upphavsrættindifelagsskapurin Fjølrit hevur frá 1. apríl sett Heidi Durhuus í starv sum umsitara og KT-mennara.
Heidi Durhuus er 40 ára gomul, ættað úr Hoyvík, og útbúgvin sum cand.it í talgilt sniðgeving og samskifti umframt at hon hevur bachelorprógv í KT-menning. Hon hevur arbeitt sum KT-mennari bæði í Norra og Danmark, millum annað á Statens Serum Institut í Keypmannahavn.
Arbeiðsuppgávurnar hjá Heidi verða nógvar og fjølbroyttar og fer hon millum annað at menna skipanina, sum skal til fyri at kunna skráseta listafólk, nýtslu av teirra verkum og avrokning av viðurløgum. Tað verður sostatt Heidi, ið verður bindiliðið millum kundarnir hjá Fjølrit, til dømis skúlar, kommunar, stovnar við meira, ið nýta upphavsrættarliga vard verk, og listafólkini, ið eiga verkini, sum nýtt verða.
Fjølrit í 30 ár
Starvið sum umsitari og KT-mennari er nýstovnað og er tað fyrstu ferð at Fjølrit hevur sett fólk í starv. Hóast Fjølrit hevur meira enn 30 ár á baki, hevur felagsskapurin higartil verið rikin sum ein grunnur, har ein nevnd við jøvnum millumbilum kom saman at viðgera innkomar umsóknir um stuðul.
Inntøkurnar hjá Fjølrit vóru grundaðar á ein sokallaðan “verndarsáttmála”, ið var eina avtalu millum Fjølrit og Føroya Landsstýri. Sambært hesa avtalu skuldu listafólk hava endurgjald fyri tilfar, sum var avritað og nýtt í undirvísing – endurgjald fyri, at avritað varð, heldur enn at keypa upprunatilfar, ið rithøvundar, myndlistafólk og onnur annars kundu fingið inntøku av.
Sambært avtaluni skuldi Landskassin rinda fyri alla endurgávu/avritan, men Landsstýrið kundi áseta eitt ljósritatal, sum skúlarnir skuldu virða. Við grundarlag í hesum ásetti Landsstýrið, at Landskassin rindaði fyrstu 200.000 kr. svarandi til umleið 2,8 mió. avrit, beinleiðis til Fjølrit. Tað, ið skúlarnir avritaðu yevir hesa fríkvotu, (teljarin á kopimaskinan varð avlisin árliga), skuldi hvør skúli sær rinda til Fjølrit, grundað á uppgerð frá Mentamálaráðnum, sum umsat sáttmálan.
Broytt lógargrundarlag – økt umsiting
Tá ið málsøkið upphavsrættur varð yvirtikin sum føroyskt málsøki, januar 2010, varð farið undir at smíða føroyska lóg. Galdandi lóggáva, ið kom í gildi 30. apríl 2015, hevði við sær, at Fjølrit ikki longri bara kundi rekast sum ein grunnur. Upphavsrættarlógin ásetir, at viðurlag, sum felagsskapurin krevur inn, so vitt møguligt skal avroknast til viðkomandi upphavsmann.
Broytta lógargrundarlagið hevur tó við sær nógv størri krøv til umsitingina av viðurløgum. Tí ber tað ikki longur til at reka Fjølrit einans við eini trýmannastjórn, men neyðugt er at seta eitt fólk í starv at arbeiða fulla tíð burturav við hesum.
Skrivstova
Stjórnin fegnast um at starvið sum umsitari og KT-mennari er sett og Fjølrit soleiðis kan byrja at arbeiða fyri listafólkini í størri mun. Heidi byrjar í starvi aftaná páskir. Adressa og tíðir hjá skrivstovuni verða kunngjørd seinni. Vit ynskja Heidi, og rættindini hjá føroyskum listafólkum, góðan byr.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Ókeypis kanning fyri KOL og diabetes
06.11.2013
Lýsing frá Fólkaheilsuráðnum:
Mánadagin 11. november eru vit í Vestmanna
Ert tú 35 ár ella eldri, og ert í einum ella fleiri av hesum vandabólkum:
- rørir teg ov lítið
- vigar ov nógv
- roykir
- ella hevur roykt
ert tú vælkomin at lata teg kanna fyri KOL og diabetes.
Melda til á telefon nummar: 515155 millum kl. 10 og 14
Neyðugt er við tilmelding
Kanningarnar verða: mánadagin 11. november í Sýslumanshúsunum í Vestmanna
Átakið verður gjørt, tí at mett verður, at tað ganga einir túsund føroyingar við typu2 diabetes, uttan at vita tað. Hetta verður staðfest í Diabetes kanning, sum endaði í mai mánaði í ár.
Fólkaheilsuráðið hevur sett sær fyri at finna hesi fólkini, sum ikki vita av, at tey eru á vandaleið. Talið fer ivaleyst at vaksa tey komandi árini, samstundis sum støðugt fleiri og eisini yngri fólk fara at fáa sjúkuna.
Sum vit áður hava nevnt, so er hetta slagið av diabetes nær tengt at lívshátti. Týdningarmiklastu vandatættirnir eru ov lítil rørsla, skeivur kostur og yvirvekt. Ættarbregði hevur eisini týdning, eins og ávís sløg av heilivági kunnu økja um vandan fyri at fáa sjúkuna. Typu2 diabetikarar eru í vanda fyri at fáa ymiskar komplikatiónir og fylgisjúkur.
Fólkaheilsuráðið hevur eisini sett sær fyri at finna teir roykjarar, sum hava KOL (kronisk obstruktiv lungnasjúka), ella “Roykjaralungu”, sum tað eisini verður nevnt. Henda sjúka hevur við sær álvarsligar heilsuligar avleiðingar fyri tey, sum fáa hana. Royking er atvoldin til 85-90 av øllum tilburðum av KOL. Vandin fyri at fáa KOL er tengdur at teimum sokallaðu pakkaárunum, eitt pakkaár er 20 sigarettir dagliga í eitt ár. Umframt royking kann arbeiðsumhvørvi eisini í ein ávísan mun hava við sær KOL.
Bílegg tíð á telefon 515155 millum 10 og 14
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Í útvarpstíðindunum í gjár (22. mars) var ein langur lestur lisin um, at lógin um veiðigjald er tann týdningarmesti parturin av fiskivinnunýskipanini, og hetta var endurtikið í morgun, tá tíðindaredaktørurin tók saman um tíðindavikuna – hon segði veiðigjaldslógina vera størsta partin av fiskivinnunýskipanini.
Við øðrum orðum, um veiðigjaldslógin ikki verður samtykt nú, so hava vit eina amputeraða fiskivinnunýskipan.
Í hvørgum føri varð grundgivið fyri uppáhaldunum.
Men tað er eisini tað reina vrøvl. Eg vóni sjálvsagt, at lógin um veiðigjald verður samtykt í hesi tingsetuni, men hon er betemt ikki hvørki týdningarmesti ella størsti parturin av fiskivinnunýskipanini.
Tað er lógin um sjófeingi, ið varð samtykt fyri jól, sum er bulurin í nýskipanini. Tað er hon, sum skal tryggja burðardygga veiðu. Tað er hon, sum skal tryggja betri atgongd hjá øllum at bjóða seg fram. Tað er hon, sum skal tryggja størst møguliga virðisøking. Tað er hon, sum skal tryggja, at fiskivinnan skapar virksemi kring alt landið. O.s.fr., o.s.fr.
Tvær sera týdningarmiklar kunngerðir fara í næstum at verða lýstar við støði í lógini um sjófeingi. Tað eru kunngerðirnar um uppboðssølu, sum hevur verið til hoyringar, og kunngerðin um menningarkvotur, sum hvørja løtu fer til hoyringar.
Við hesum báðum kunngerðunum verður av álvara sett hol á implementeringina av fiskivinnunýskipanini. Síðani verður restin implementerað eftir einum fastløgdum tíðarleisti.
Tað er sjálvandi keðiligt, um tað ikki eydnast at fáa samtykt lógina um veiðigjald nú, tí hon byggir á nøkur týdningarmikil prinsippir fyri, hvussu gjaldið skal skrúvast saman. Hon tryggjar millum annað, at veiðigjaldið er í samsvar við tilfeingisrentuna – eyka vinningin, sum stendst av framíhjárættindum at fiska – og ikki bert er eitt meira og minni tilvildarliga ásett kilogjald. Av stórum týdningi er eisini, at manningarnar sambært lógaruppskotinum ikki skulu taka lut í veiðigjaldinum.
Tað er eisini keðiligt, at galdandi lóg ikki gevur landskassanum eins stórar inntøkur, og nýggja lógin hevði givið.
Men lógin um veiðigjald hevur altso ikki so stóran týdning, at nakað sum heslt fer av bulinum í sjálvari fiskivinnunýskipanini, um hon má bíða í nakrar mánaðir.
Ingolf S. Olsen
framsøgumaður í fiskivinnumálum, Tjóðveldi


text:
At síggja eldri myndir úr Gundadali er altíð nakað serligt, tí so nógv góð minni og kenslur eru knýttar at myndunum. Tað var langt niðan í Gundadal í mínum ungdómsárum. Vit áttu ikki bil, og busleiðin var eingin, men súkklan var til at taka. Tú skalt ikki hyggja leingi at myndini, so reika tankarnir, tí á bakkanum í norðara enda á vøllinum stóðu pápi mín og beiggjarnir á sama stað og hugdu at fótbóltsdysti. Vit vóru eisini har. Og soleiðis var eisini aðrastaðni um vøllin. Ymsu familjurnar høvdu sítt fasta pláss, og tað høvdu áskoðrararnir hjá útiliðnum eisini.
Myndin er tikin ólavsøkudag í 1931, og HB og TB spæla á vøllinum. Lílta reyða HB húsið, sum vit ikki síggja á myndini, stóð úti við ánna vinstrumegin. Áhugavert at síggja Sanatoriuvegin, sum hann tá var róptur, og at síggja ánna í turrveðri, so at súkkla kann leggjast frá sær í ánni. Var áin stór, og tað var ikki so sjáldan, so ráddi um at fáa fatur á bóltinum, áðrenn hann endaði niðri í býnum, um illa sjálvandi stóð til. Sum oftast vóru tað spælararnir sjálvir, sum lupu í ánna eftir bóltinum. TB vann ólavsøkudystin 2-1. (Vagnur)


text:
Fibur
Nordic Design Plus /-Extreme vindeygaprofilar frá Aluplast, eru hátøkniligir og framtíðartryggjaðir. Teirra eyðkenni eru hitabjálving, smalir profilar, tryggir móti innbroti, umhvørvisvinarligir, ljóðbjálvandi og serlig besløg, ið gera vindeyguni løtt at nýta.
Tilfar
Vindeygaskipanirnar verða framleiddar í high tech-tilfarinum RAU-FIPRO, ið er eitt glasfipur styrkt fiburtilfar. Tað er eyðkent fyri langa livitíð, sera góðar bjálvingareginleikar og nærum einki viðlíkahald.
Besløgini eru viðgjørd, so tey eru haldgóð móti rusti og tering. Læsibesløgini hava trygdarpinnar, ið økja um innbrotstrygdina og geva eitt tættari vindeyga. Harafturat eru tey sera løtt at nýta.
Snið
Siðbundin snið við smølum profilum, ið er serkendur norðurlendskur stílur.
Sera góðir bjálvingareginleikar
Nordic Design Plus /-Extreme er best bjálvaða útgangandi vindeygaprofilskipanin, ið finst á marknaðinum. Orkueffektiv og nærum viðlíkahaldsfrí vindeygu frá Aluplast tryggja upp til 85% minni orkutap, minni hitarokningar og eitt betri inniklima í tínum húsi.
Umhvørvisvinarlig
Tess betri bygningurin er bjálvaður, tess minni orka skal nýtast til at hita hann upp. Við orkusparandi vindeygum ert tú við til at betra umhvørvið. Nordic Design Plus /-Extreme eru orkurættar skipanir samanborið við onnur nýmótans vindeygu og hurðar.
Profilkjarnan úr RAU-FIPRO kann endurnýtast 100%. Allir partar av vindeygunum kunnu endurvinnast.


text:
Fríggjamorgunin 12.01.18. Klokkan 9.00 fær Stranda skúli vitjan av Listaleypinum.
GANDAFLOYTAN eftir Mozart er ein heimskendur klassikari innan operu við stórfingnum tónleiki og hugkveikjandi søgu um kærleika og moral við nógvum fløkjum um tað góða og tað ónda, eydnu og óeydnu.
Søgan er ævintýrlig og skemtilig og rúmar eisini stórar spurningar so sum kærleika, foreldur-barn ósemju, gand, lygnir, moral og skilnað.
Við einum frásøgufólki leiða vit børnini ígjøgnum alla søguna, og vit framføra tey bestu tónleikabrotini frá operuni við tveimum ordiligum operasangarum frá Kongaliga Leikhúsinum í Keypmannahavn.
Har verða tískil bæði ariur(eitt nú tann sera kenda arian Náttarinnar Drotning) og eisini duettir við sangarunum.
Tónleikarnir eru eisini við á palli, umframt pallur og búnar. Næmingar og lærarar fáa eina kenslu av at uppliva eina ordiliga operu.


text:
Nær byrjaði tú við flogbólti?
Byrjaði at spæla flogbólt tá eg var 14 ára gamal.
Hví valdi tú flogbóltin?
Vit vóru 5-8 vinmenn, sum ætladu at byrja uppá okkurt nýtt, og tad endaði vid flogbólti.
Hvørjum liðum hevur tú spælt við?
Eg havi spælt vid Fleyr, Nordre 66 og ÍF Føroyar.
Hvat fyri positión dámar tær best at spæla á vøllinum?
Kann bara siga miðblokkur, tad einasta stað, eg so at siga havi spælt. ;)
Hvør er títt flogbólts idol?
Idolini mugu nokk vera teir sum spældu í bestu deildini, tá eg byrjadi at spæla, sum Jan Hentze og Tummas Óli Mortensen úr Fleyr og Trygvi Poulsen úr Mjølnir.
Hvat er títt besta flogóltsminni?
Tad mugu vera meistaraheitini í 2000, og í 2006. Annars er øll tíðin, eitt langt gott minni.
Hvat eru/vóru tínir bestu eginleikar á vøllinum?
Hehe kenni ikki nakra styrki hjá mær. Styrkin er nokk tad, at eg vil og gevi alt fyri liðið.
Hevur tú nøkur góð ráð til onnur, sum vilja spæla flogbólt?
At vinna er altíd stuttligast :)
Álopspæl ella verjuspæl?
Løgid nokk, havi eg altíd dámt mær verjuspælid mest. Men vid Libero á bananum, so vóru ikki nógvir tjansir hjá mær í verjuspælinum. Skal so sigast, at nokk allir Libero, eru betri enn eg í verjupartinum.
Hvar sært tú teg um 10 ár?
10 ár eldri og still going strong á 1. deild B.
Hvør skal svara næstuferð?
Hevarin hjá kvinnunum, Anna Falkenberg.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
19. Apr 2018
Eldrafelagið Vesturskin og Dagtilhaldið
Eldrafelagið Vesturskin og Dagtilhaldið skipa fyri útferð til Havnar mikudagin 2. mai 2018 Farið verður av Torginum kl. 11.00Kostnaður: 200 kr. fyri hvønn Tilmelding í seinasta lagi mánadagin 30. apríl 2018 kl. 15.00 Tilmelding til Áslu á tlf. 72 44 18 ella til Steindoru á
19. Apr 2018
Avloysarar til Veks
Avloysarar til VEKS Vestur Heimatænastan í VEKS er eitt kommunalt samstarv innan eldraøkið millum Vestmanna- Eiðis-, Kvívíkar- og Sunda Kommunu. Søkt verður eftir røktarstarvsfólki til summarið 2018. Talan er um: • avloysarastørv at seta skjótast gjørligt fram til 31. august •
19. Apr 2018
Áheitan frá IRF um at øll húsarhald fáa sær ruskstativ
Áheitan frá IRF um at øll húsarhald fáa sær ruskstativ IRF heitir á allar borgarar í limakommununum um at fáa sær ruskstativ til húsarhaldsruskið – til frama fyri bæði umhvørvi og ruskinnsavnarar. Reglugerð • Hav posan
11. Apr 2018
07 Vestur - venjingar her í økinum
Frá 07 Vestur: Mikudagin kl. 16:30 verður venjing fyri børn í Kvívík. Øll eru hjartaliga vælkomin. Væntandi verður vant mánadagar og mikudagar, men nærri verður avtalað alt eftir hvussu tað passar børnunum. 07 Vestur er stovnað við málinum at
05. Apr 2018
Black Sabbath Tribute - konsert á Bryggjuni 21. apríl
Leygarkvøldið 21. apríl 2018 kl. 22.00 verður rimmar konsert á Bryggjuni. Danski tónleikabólkurin Black Sabbath Tribute tulkar kend løg hjá Black Sabbath s.s. Paranoid, War Pigs, Iron Man og Evil Woman.Í bólkinum, sum varð stovnað í 1998, er føroyingurin Dagfinn Joensen forsangari. Bólkurin er
26. Mar 2018
Kunning frá IRF um rullini við gráum posum, ið vóru borin út í síðstu viku
Hevur tú fingið øðrvísi gráar posar hesaferð? Í seinastu viku vóru nýggj rull við gráum ruskposum frá IRF borin út til øll húsarhald, men vegna feilir á prentstaðnum stendur “grái virkisposin” á øllum hesum posum, umframt at einans 10 posar eru í rullinum.
23. Mar 2018
Avgreiðslutíðir í páskavikuni
Kommunuskrivstovan Mánadagin 26.mars - mikudagin 28. mars er Kommunuskrivstovan opin frá kl. 9-12. Vestmanna Kommuna, 23. mars 2018
22. Mar 2018
Earth Hour 2018
Leygarkvøldið 24. mars kl. 20.30 - 21.30 luttekur Vestmanna Kommuna í Earth Hour tiltakinum. Vestmanna Kommuna hevur luttikið í Earth Hour tiltakinum síðani 2010, og er hetta sostatt níggjundu ferð vit
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Ingi Samuelsen
07.12.2016 - 17:09
Ítróttur > Ítróttur > Svimjing
Í dag setti ungi føroyski svimjarin Sára R. Nysted føroyskt juniormet á 100 metra frí. Men hon var langt frá nøkrum meti, tá hon í gjár svam 200 metrar.
Suðuroyarportalurin skrivar í dag, at orsøkin var, at hon svam við einum rivjabeini úr lið.
Jón Bjarnason, venjari hjá Sáru R. Nysted, sigur við Suðuroyarportalin, at hann sá beinanvegin, at okkurt var spinnandi galið, og eftir kappingina segði Sára seg eisini hava øgiliga pínu meðan hon svam.
Tey funnu útav, at ovasta rivjabein í høgru síðu var farið úr lið. Suðuroyarportalurin skrivar, at ein kiropraktur úr Eysturríki, sum Jón Bjarnason kennir, setti rivjabeinið upp á pláss, og í dag setti hon so met á 100 metra teininum.
Kiropraktorurin sigur, at eitt rivjabein onkuntíð kann fara úr lið orsaka av tungari venjing. Tað kann eisini vera, tí Sára hevur borið tungan ryggsekk á ferðini í Kanada, skrivar Suðuroyarportalurin.
Les eisini: Sára Nysted setti juniormet


text:
Næstu dagur á Swedish Swim Festival varð avgreiddur nú sunnudagin hin 9. oktober, og gekk tað aftur heilt væl hjá svimjarunum úr Føroyum. Magnus Jákupsson vann gull í 50 rygg, meðan Óli Mortensen vann silvur í 1500 frí.
Í 50 rygg vann Magnus Jákupsson greitt gull við 24.68, har danski Daniel Skaaning vann silvur við 25.03 og svenski Axel Pettersson bronsu við 25.70.
Í 1500 frí vann Óli Mortensen silvur við 15:14.46, har svensku Victor Johannsson og Adam Paulsson vunnu ávikavíst gull og bronsu við 15:09.87 og 15:35.97. Løtu seinni royndi Óli seg so eisini í 200 frí, og varð har nr 8 í finaluni við 1:53.65, umframt nakað seinni aftur at verða nr 4 í 100 firvald við 56.42.
Alvi Hjelm royndi seg eisini í 200 frí, og varð har nr 23 við 1:55.52, fyri so nakað seinni at verða nr 11 í 200 blandað við 2:07.30, og nr 10 í innleiðandi 200 rygg við 2:08.60. Hann slapp so at royna seg í finaluni eisini í 200 rygg, og varð har nr 8 við 2:07.92.
Øll úrslitini kunnu síggjast her á livetiming.se
Óli og Alvi fara nú meira ella minni beinleiðis á venjingarlegu við Hovedstadens Svømmeklub í Bulgaria, at venja fram ímóti avbjóðingunum í vetur.


text:
Matilda og Donald
30 ár eru liðin, síðan bókin um gentuna Matildu kom út í Onglandi. Tað er kendi rithøvundurin Roald Dahl, sum hevur skrivað.
Í hesum sambandi er ein fyribils standmynd av Matildu avdúkað uttan fyri bókasavnið í Buckinghamshire, har Roald Dahl livdi mesta av ævi síni.
Tað stuttliga við hesi standmynd er, at í staðin fyri Miss Trunchbull, sum er lærarinnan á skúlanum, har Matilda gongur, so hava tey sett Donald Trump framman fyri hana.
Standmyndirn vísir ungu hetjuna úr bókmentum standandi framman fyri Donald Trump. Hon stendur hendur í hupp oman á einum stakki av bókum, m.a. klassikarum sum Moby Dick (Herman Melville) og Great Expectations (Charles Dickens).
Hetta er gjørt eftir at hava havt atkvøðugreiðslu, har Donald Trump fekk fyrsta pláss, Theresa May annað pláss og Piers Morgan triðja pláss.
Matilda vísir okkum, at tað ber til hjá øllum, uttan mun til hvussu smá og máttleys tey kenna seg, at vinna á øllum Trunchbullum í lívi sínum, sigur Bernie Hall, sum er partur av Roald Dahl Story Company.
Vit eiga tríggjar bøkur eftir Roald Dahl á føroyskum: Dánjal á fuglaveiðu (1997), Heksirnar (1998, 2015) og SFR-in (2016). Matildu eiga vit enn til góðar.
Aftur


text:
Koppseting
Í dag ber tað til at koppseta móti krabbameini í lívmóðurhálsinum. Saman við regluligum kanningum (screening) kunnu koppsetingarnar nærum beina fyri sjúkuni.
Tað eru tvey koppingarevni, sumv fyribyrgja, at tú verður smittað við HPV.
Bæði koppingarevnini verja ímóti HPV 16 og HPV 18, sum til samans føra til 70 % av øllum tilburðunum av krabbameini í lívmóðurhálsinum her hjá okkum. Onnur vaksinan verjir harafturat eisini móti HPV 6 og HPV 11, sum elva til 90 % av øllum kynsfinnum. Í Føroyum verður koppingarevnið Gardasil brúkt. Tað verjir ímóti HPV 6, 11, 16 og 18.
Tá ein er koppsett, ger kroppurin andevni. Verður ein so seinni smittað við HPV, berja andevnini virus niður, áðrenn ein fær kyknubroytingar og í ringasta føri krabbamein í lívmóðurhálsinum.
Krabbameinsfelagið viðmælir, at gentur taka ímóti tí ókeypis tilboðnum um at verða koppsettar í samráði við lækna.Sjálvt um ein er koppsett, er tað framvegis týdningarmikið at taka lut í kanning av lívmóðurhálskrabba.
Koppsetingin verjir ikki móti øllum sløgum av HPV, sum kann føra til krabbamein í lívmóðurhálsinum.
Koppseting av 16-26 ára gomlum
Tað hevur verið sagt, at kvinnur í aldrinum 16-26 ára ikki hava gagn av at verða koppsettar. Men í roynd og veru vísa kanningar, at 74-90 % av kvinnum millum 16 og 26 ár fáa fult gagn av koppsetingini. Einans 1-3 % kunnu vera smittaðar við bæði HPV 16 og HPV 18 og fáa tískil ikki gagn av koppsetingini. Tað merkir, at 97-99 % av kvinnunum millum 16 og 26 ár kunnu verða vardar móti minst einum av teimum báðum HPV-sløgunum, um tær verða koppsettar.
Hvussu koppsetingin virkar uppá kvinnur eldri enn 26 ár Nýggjar kanningar vísa, at 68 % av teimum 26 ára gomlu hava hvørki
HPV 16 ella HPV 18. Kanningarnar vísa eisini, at 6,7 % av kvinnunum hava bæði HPV 16 og HPV 18. Tað merkir, at koppsetingin virkar verri, jú eldri ein verður, men tað eru kortini
nógvar, sum kunnu fáa gagn av, at lata seg koppseta.
Hjáárin
Av umleið 75.000 ungum kvinnum, sum blivu koppsettar í Danmark, komu 48 fráboðanir við til samans 100 hjáárinum. Men tað er ongin munur á hjáárinunum hjá teimum, ið eru koppsettar og teimum, sum ikki vóru í kanningarbólkinum. Tað merkir, at hjáárinini koma av øðrum orsøkum enn koppsetingini. Øll hjáárin verða fráboðað danska Lægemiddelstyrelsen. Føroysku kommunulæknarnir gera beinleiðis fráboðanir til Lægemiddelstyrelsen, men hetta verður tó ikki skrásett sum serstøk tøl fyri Føroyar. Hvør heldur eyga við fráboðaðum hjáárinum?
Í Danmark ansar Lægemiddelstyrelsen gjølla eftir fráboðanum um hjáárin. Samstundis verður fylgt við í evropiskum og amerikanskum kanningum frá heilsumyndugleikum sum American Food and Drug Administration (FDA), Center for Disease Control (CDC), European Medicines Agency (EMEA) og World Health Organisation (WHO).
Vandaatlit
Vandin fyri hjáárinum skal vigast upp ímóti sjúkuni lívmóðurhálskrabba, sum drepur kvinnur í hópatali hvønn einasta dag kring um í heiminum. Umframt tað, at HPV eisini elvir til onnur sløg av krabba.
Hjáárinini skulu eisini metast í samanhangi við hjáárinini hjá kvinnunum, sum verða viðgjørdar fyri lívmóðurhálskrabba. Tey skulu eisini vigast upp ímóti, at á leið 60 kvinnur árliga fáa kílaskurð. Hesir tilburðir fara at minka munandi, um allar føroyskar kvinnur verða koppsettar.
Harafturat veksur vandin fyri at eiga ov tíðliga fødd børn aftaná ein kílaskurð við einum lutfalli 2,5. Tað er ein lítil vandi, men hann er har og eisini hesin verður minni, um ein verður koppsettur


text:
Aðalfundurin hjá NFÌ 2017
21. Aug 2017
Aðalfundurin hjá NFÌ 2017Verður í ÁRF róðrarneystinum, tann 24.09.2017 kl. 16:00.Skrá samb. lógum felagsins.Heitt verður á limafeløg, um at lesa viðtøkur/lóg hjá NFÌ.Sum liggur á...
les meir
Norðoyastevnu skráin 2017
27. Mai 2017
Vælkomin á Norðoyastevnu 2017NFÌ/nevndinSí skránna her! ...
les meir
Dansur við 4menh á Norðoyastevnu leygarkvøldið 27 mai, 21 ára aldursmark!
05. Mai 2017
Stórdansurin á Norðoyastevnuni í ár!Í Kí høllini.Aldursmarki er 21 ár.4menh spæla góðan dansitónleik tó mest countrytónleik og saman við teimum fer Dj Cool / Martin...
les meir
Ársins summardansur við Danny & the Veetos 27 mai, Klaksvík
05. Mai 2017
Leygarkvøldið á Norðoyastevnu 2017 verður ársins summardansur við Danny the Veetos.Saman við teimum fer Dj X at diska.Dyrnar lata upp kl 23:00 og...
les meir
Tiltøk og í Norðoyastevnuskránna 2017
27. Mar 2017
Tiltøk á Norðoyastevnu 2017Øll tey sum hava áhugað at hava tiltøk á Norðoyastevnu 2017.Og øll tey sum skulu í Norðoyastevnuskránna.Vera biðin, at senda teldupost til...
les meir
Aðalfundurin hjá NFÌ 2016
29. Aug 2016
Aðalfundurin hjá NFÌ 2016.Verður á loftinum í Skálanum, tann 18.09.2016 kl. 16:00.Skrá samb. lógum felagsins.Heitt verður á limafeløg, um at lesa viðtøkur/lóg hjá NFÌ.Sum liggur...
les meir
Gott veður á Norðoyastevnu 2016
30. Mai 2016
NFÌ hevur kanna hvussu veðrið verður á Norðoyastevnu 2016 á yr.noKelda: www.yr.noSum tit síggja niðanfyri, so verður tað sambært yr.noso verður turt og stilt á...
les meir
Vælkomin á Norðoyastevnu 2016
28. Mai 2016
Hjartaliga vælkomin á Norðoyastevnu 2016.Skráin er at síggja her á síðuni ovast til høgru.Møguliga broytingar vera dagførdar her á síðuni hjá NFÌ.NFÌNevndin ...


text:
Almenn móttøka verður í Heilsumiðstøðini í Miðvági 31. mai kl. 13.00-16.00 í samband við, at Psykiatriski depilin á Landssjúkrahúsinum nú veitir økispsykiatriska tænastu og virksemi í oynni.
Endamálið er, at borgarar skulu hava møguleika at fáa psykiatriska røkt og viðgerð í egnum nærumhvørvi.
Í samband við móttøkuna bjóðar Birgit Andersen, leiðari í Økispsykiatriini vælkomin, og Landsstýriskvinnan í Heilsu- og Innlendismálum sigur nøkur orð.
Umboð fyri Vága kommunu og fyri Landssjúkrahúsið verða eisini tilstaðar.
Ábit, kaffi og tónleikur verður.


text:
Sakaris Stórá og Anton Petersen avmyndaðir tá Anton fekk Gávugóðs í hølunum hjá Öström. Nú verða teir báðir nevndir í viðmerkingunum í sambandi við at tinglimir í Tjóðveldi seta fram uppskot um at hækka Mentanargrunn landsins við hálvari millión til filmslist
Úr dagskránni fyri Løgtingsárið 2011, sum enn er í gongd, kunnu vit lesa, at í morgin, mikudag 14. mars 2012 klokkan 11:00, er fyrsta viðgerð av tingmáli nummar 145/2011 við heitinum Uppskot til løgtingslóg um broyting í løgtingslóg um Mentanargrunn landsins.
Málið snýr seg um at marka halva millión til filmslist. Hálva filmsmilliónin skal fara til verandi Mentanargrunn landsins at umsita.
Framman undan hevur Norðurlandahúsið gjørt av at lata 200.000 krónur til filmsgerð í trý ár og í seinastuni hava tveir ungir filmsleikastjórar, Sakaris Stórá og Anton Petersen, fingið virðislønir. Nám hevur keypti filmarnar hjá teimum báðum til skúlabrúks.
Tað eru andstøðupolitikararnir Gunvør Balle, Høgni Hoydal, Páll á Reynatúgvu, Bjørt Samuelsen, Kristina Háfoss og Sirið Stenberg, sum fyri Tjóðveldi leggja uppskotið, sum er dagfest 28. februar 2012, fram.
Sagt verður soleiðis um uppskotið at lata føroyska filmslist fáa hálva millión:
Uppskot til løgtingslóg um broyting í løgtingslóg um Mentanargrunn landsins
§ 1
Í løgtingslóg nr. 84 frá 17. mai 2000 um Mentanargrunn landsins verður gjørd henda broyting:
1) § 1, stk. 2 verður orðað soleiðis: “Stk. 2. Grunnurin skal serliga stuðla tiltøkum og verkætlanum, sum kveikja og menna føroyska filmslist, myndlist, tónlist, bókmentir, sjónleik og aðra list, sum kann javnmetast við hesar listagreinir.
§ 2
Henda løgtingslóg kemur í gildi dagin eftir, at hon er kunngjørd.
Viðmerkingar:
Endamálið við hesum lógaruppskoti er at tryggja betri kor fyri føroyska filmslist. Filmslistin hevur av álvara tikið seg upp sum ein vaksandi listagrein í Føroyum seinastu árini. Nýliga eru tvey av okkara ungu gávuríku filmslistafólkum heiðrað við peningagávu fyri teirra avrik á hesum øki, og vit vita, at fleiri føroyingar eru undir útbúgving innan filmslist.
Ongin ivi er um, at vit her hava eina listagrein, sum hevur góðar møguleikar at røkka út í heim og gerast enn ein týdningarmikil táttur í okkara mentanarlívi. Ein fortreyt fyri, at henda listagrein kann fáa fótin fyri seg, er, at møguleiki er fyri at søkja stuðul til filmsgerð. Tað hevur víst seg at vera torført hjá filmslistini at fáa stuðul úr Mentanargrunninum, tí har eru longu nógv um trogið. Tí verður eisini skotið upp, at hækka játtanina til Mentanargrunn landsins við 500.000,- kr., soleiðis at tað frameftir betur skal verða gjørligt, at stuðla føroyskari filmslist.
Filmsgerð er kostnaðarmikil listagrein, men mett verður, at 500.000 kr. kunnu gera nógvan mun, tí við eitt sindur av stuðli heimanífrá gerst tað møguligt at fáa atgongd til stuðul úr útlendskum grunnum. Sum er, er atgongd til útlendskar filmsgrunnar ógjørlig, tí eingin markaðarstuðul er til føroyskan film. Tí er heimligur stuðul ein fortreyt fyri at stimbra føroyskari filmslist.
Uppskotið forðar ikki fyri, at Mentanargrunnurin kann samstarva við aðrar filmsgrunnar.
Serligar viðmerkingar:
Í § 1, stk. 2 verður orðið filmslist sett inn.
Sum ein heilt serlig viðmerk skal endaliga verða staðfest, at birkblog stórfegnast. Tað er so vist og satt.


text:
Ótrygg kommunulæknaviðurskifti
11. august 2016
Tørvur er á at hava sín fasta kommunulækna - hetta skapar tryggleika og góða sjúkraviðgerð. Magnus Rasmussen, løgtingsmaður fyri Sambandsflokkin, hevur sett ein skrivligan fyrispurning til landsstýriskvinnuna í heilsumálum, um ótryggu støðuna á kommunulæknaøkinum
Magnus Rasmussen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning (eftir § 52a).
Fyrispurningurin snýr seg um ótryggu kommunulæknaviðurskiftini, sum eru í pørtum av landinum.
Løgtingsmaðurin heitir á landsstýriskvinnuna um at greiða nærri frá:
1. Hvat fer landsstýriskvinnan at gera, heilt ítøkiliga, fyri at loysa ótryggu kommunulæknaviðurskiftini, sum eru í pørtum av landinum?
2. Nær kann væntast at málið verður loyst?
3. Verður arbeitt eftir álitinum um nýggja kommunulæknaskipan (Álit frá desember 2010)?
Magnus Rasmussen, løgtingsmaður sigur í viðmerkingum til fyrispurningin, at fyri nøkrum árum síðani var vanligt, at fastir kommunulæknar, t.v.s. kommunulæknar í føstum starvi, røktu øll kommunulæknastørvini kring landið. Hetta var ein skipan, sum virkaði væl og sum fólk vóru væl nøgd við, og sum tey eisini kendu seg trygga við. At fólk hava sín fasta kommunulækna, tað eigur at verða greiða málið.
Hetta, at hava ein fastan lækna, sum kennir fólkið á staðnum og viðurskifti teirra, tað hevur sera stóran týdning. Hetta fremur álit og gevur tryggleika millum partarnar.
Seinnu árini er vend komin í og fleiri av kommunulæknastørvunum verða ikki mannað við føstum læknum, men við avloysarum, sum røkja starvið í styttri ella longri tíð - mest styttri tíð. Upplýst er, at umleið triðja hvørt kommunulæknastarv ikki er mannað við føstum lækna.
Trotið á kommunulæknum seinastu árini hevur verið vaksandi, og er tað nú komið á eitt støðið, har fólk í ávísum økjum í landinum eru vorðin ørkymlað og ótrygg, ja beinleiðis óttafull um støðuna.
Ikki er óvanligt nú at hoyra, at fólk ikki tíma, ikki vilja ella ikki hætta sær at fara til kommunulæknan. Tey orka ikki aftur at møta einum fremmandum lækna - einum lækna, sum ikki kennir teirra støðu, so tey muga enn einaferð aftur at greiða frá síni søk fyri hesum fremmanda lækna. Stundum er tað eisini soleiðs, at málsligar avbjóðingar eru ein forðan, kanska serliga hjá eldri fólki.
At enda staðfestir løgtingsmaðurin, at støðan á kommunulæknaøkinum er vorðin sera álvarsom. Allar góðar kreftir eiga at arbeiða við at fáa hetta álvarsmál loyst – ongantíð ov skjótt.
Sambandsflokkurin
RN
Back


text:
Boringin av Bister leitibrunninum í Norskahavinum er byrjað28 April 2015
Faroe Petroleum boðar frá, at nú verður Bister leitibrunnurin í Norskahavinum boraður, sum Faroe eigur 7,5% í. Bister leitimiðið liggur á sama teigi sum Hyme framleiðslueindin, og har Snilehorn fundið varð gjørt í 2013. Eisini liggur teigurin tætt við Njord framleiðslueindina, sum Faroe eisini eigur 7,5% í.
Bora verður eftir kolvetnum í somu jarðarløgum, sum Hyme og Snilehorn keldurnar eru, tí seismiskar kanningar benda á, at Bister leitimiðið líkist hesum báðum keldunum.
Statoil (35%) er fyristøðufelag, og tað verður Transocean Spitzbergen boripallurin, sum verður nýttur til boringina. Hini feløgini, sum luttaka í boringini, eru GDF Suez (20%), E.ON (17.5%), Core Energy (17.5%) og VNG (2.5%). Havdýpið har borað verður er 260 metrar.
Graham Stewart, forstjóri, sigur í viðmerking, at felagið er fegið um, at Bister leitibrunnurin nú verður boraður, sum ein uppfylgingarbrunnur til tað týðandi Snilehorn fundið á sama loyvi og nær við Njord undirstøðukervi. Í komandi mánaðum eisini ætlanin at bora tann fyrra av tveimum uppfylgingarbrunnum á Blink og Boomerang leitimiðunum, ið liggja tætt við stóra Pil fundið (Faroe 25%).
Faroe Petroleum er tað mest virknað felagið í Noregi, sum er skrásett á keypsskálanum í London. Hóast torførar marknaðumstøður, miðjar felagið eftir vøkstri í 2015 við eini boriætlan, ið er fult fíggjað, og sum fær fyrimunir av norsku leitiskattaskipanini.
Fullfíggja tíðindaskriv á enskum sæst á heimasíðu felagsins www.fp.fo


text:
Úrslitið av Skirne East (Shango) leitibrunninum10 April 2015
Faroe Petroleum boðar frá úrslitinum av Skirne East (Shango) leitibrunninum, ið nú er liðugt boraður, og sum felagið eigur 20% av. Total Norge er fyristøðufelag á leitimiðinum, sum liggur í norska partinum av Norðsjónum.
Leitibrunnurin er eitt lítið gassfund, sum er í eini 10 metra gassflá. Gassið er av sera góðari góðsku. Mett verður, at støddin á gassfundinum er millum 3 og 10 mió. tunnur av oljulíkum (“mmboe”), sum kunnu fáast tilvega. Hetta gevur 0,6 til 2,0 mió. tunnur av oljulíkum (“mmboe”) netto til Faroe. Partarnir fara nú at viðgera eina møguliga útbygging av fundinum.
Byrjað varð at bora Shango leitibrunnin 13. mars 2015, og borað varð niður á 2.366 metra dýpi. Skirne East leitimiðið liggur á leitiloyvi PL 627 í norska partinum av Norðsjónum, norðaliga á Utsira rygginum, og umleið 5 km frá framleiðslueindini Skirne, sum Total er fyristøðufelag fyri. Total eigur 40%, Centrica eigur 20% og Det norske eigur 20%. Leif Eriksson boripallurin varð nýttur til boringina. Brunnurin verður nú typtur og fráfarin.
Graham Stewart, forstjóri, sigur í viðmerking, at felagið er fegnast um úrslitið av Skirne East brunninum. Sjálvt um støddin á fundinum er minni enn væntað, so er ein útbygging møgulig, tá hugsað verður um, at Atla fundið, sum er um somu stødd sum Skirne East, nýliga varð útbygt. Í komandi mánaðum verður byrjað at bora tann fyrsta av tveimum uppfylgingarbrunnum á tí týðandi Pil fundinum, sum Faroe eigur 25% av. Síðani verður borað á Bister leitimiðinum, sum eisini er ein uppfylgingarbrunnur á tí týðandi Snilehorn fundinum, sum liggur tætt við Njord leiðina.
Fullfíggja tíðindaskriv á enskum sæst á heimasíðu felagsins www.fp.fo


text:
Eystanljóð og tónleikarar veittu eina stórsligna uppliving, sangur og tónleikur og sanniliga eisini eina vakrar sjón. Flott framførsla av Requiem eftir Mozart, serliga endareglurnar í fleiri av pørtunum, sum vóru við “fullum útblástri”. Alt verkið verður sungið út í eitt, og solistar koma inn og hvørva aftur. At lurtarin fekk eina skrá við tí latínska tekstinum á føroyskum var super – hjá einum tekstpersóni sum mær. Teksturin er fyri ein stóran part um heimsins undirgang, helvitis logar og leyvukjaftar, men sum út liður, verður vónin um ljós og hvíld ráðandi. Kórið dugdi væl at dramtisera tekstin við sínum røddum bæði kvinnur og menn. Hugtakandi.
Kirkjan var full, og fólk sat sum undir lestri alla tíðina, eisini børnini sum vóru. Men tá ið liðugt var, dundu lógvabrestir í høll, og vit fingu eitt encore.


text:
Lívfrøðingurin Carl Kinze, sum er serfrøðingur í hvali, sigur í samrøðu við Jyllands Posten um vikuskiftið, at grindahvalurin als ikki eigur at fáa so stóra umrøðu, sum hann ger, um vit tosa um burðardyggar stovnar í sjónum. Hann ger vart við, at alt ov nógv uppmerksemi er lagt á tann ”klóka hvalin” í mun til ”tann býtta fiskin”, tá vit tosa um burðardygd í sjónum.
- Grindahvalurin er als ikki hóttur. Harafturímóti so eru toskurin í Eystursjónum og sildin í ymsum høvum serliga hótt. Men fiskurin er tað sonevnda býtta djórið, so tað er eftir øllum at døma í lagi at gera hendan mun. Men har taka vit óvanligt fyrilit fyri einum ídnaði, sum í longdini kann avoyða tann fisk, sum er í sjónum, sigur Carl Kinze.
Kelda og lesið meira HER


text:
Tann 6. oktober fyri 25 árum síðan var ein svartur dagur í Føroya søgu, tá vit vaknaðu við kaldan dreym og máttu ásanna, at føroyska samfelagið var á veg út av egggini. Bankarnir vóru komnir í so stórar trupulleikar, at vit ongan livandi møguleika høvdu at hóra undan uttan við hjálp úr Danmark. Tað var eyðmýkjandi og vanvirðiligt, men ábyrgdin fyri støðuna lá í Føroyum, og nú máttu onnur koma at fortelja okkum, hvar skápið skuldi standa.
Ein av teimum fáu, sum ikki turkaði skuldina yvir á onnur, var formaðurin í nevndini í Sjóvinnubankanum, Birgir Danielsen, sáli. Hann pyntaði ikki upp á veruleikan og segði, at støðan í bankanum speglaði støðuna í samfelagnum – eingin kundi renna undan ábyrgdini.
Ein rúgvu av sjúkueyðkennum høvdu leingi verið sjónlig, hóast eingin veruliga vildi siga sum var. Politiski myndugleikin segði, at uttanlandsskuldin fyri tað mesta var privat og ikki almenn, og at tí var eingin vandi á ferð. Men so lætt spældi klaverið ikki, tí tað almenna veðhelt fyri eini rúgvu av skipaverkætlanum og bankarnir høvdu spent seg ov hart fyri – og vit hava eisini seinni ásannað, at tá bankar koma í trupulleikar, so er tað líkamikið um teir eru privatir ella ei, tí samfelagið kann ikki vera teir fyriuttan og má traðka til. Og tá heilar vinnur á privata marknaðinum fara av knóranum, so má tað almennna eisini traðka til, tí týdningurin av teimum er ov stórur fyri samfelagið at lata fara. Ein avleiðing í 90-unum var Fiskavirking, sum varð hildið koyrandi við almennari uppílegging so alt vinnuvirksemi ikki fór í svart.
Tá kreppan rakti aðru ferð í 2008, rakti hon eisini aðrastaðni enn í Føroyum, og Eik varð bjargaður av Finansiel Stabilitet, sum eisini bara kundi latið vera við at hjálpt – men avleiðingin hevði verið ov ógvuslig fyri samfelagið.
Ein lærdómur burdi verið, at okkara politikarar altíð eru varugir við, at einstakar fyritøkur kunnu kollrenna samfelagið, um tær gerast ov stórar til bara at falla. Tað er trupult at stýra og krevur politiskt hegni at fyrireika seg upp á hetta – men læran frá 1992 er, at tað er neyðugt at binda um heilan fingur.


text:
Soleiðis lesur Føroya Ráfiskakeyparafelag boðskapin, nú ICES, Havstovan og Fiskidaganevndin eru komin við sínum tilmælum til komandi fiskidagaár.
Metingarnar hjá Havstovuni um stovnsstødd og gróðarlíkindi vísa, at eftir fleiri rættuliga soltin ár, eru glottar nú fyri framman – serliga fyri toskastovnin á landgrunninum, men í minni mun eisini fyri hýsustovnin. Bæði Havstovan og Fiskidaganevndin siga tó rættuliga týðuliga, at ein treyt fyri at hesin bati kemur at muna nakað í longdini, er at ungfiskurin fær frið at koma fyri seg. Fiskidaganevndin mælir í hesum sambandi myndugleikunum til at hava eitt vakið eyga við uppíblandinum av ungfiski, og um neyðugt, at seta tiltøk í verk. Havstovan er meira ítøkilig og umframt reguleringar við stongdum leiðum og meskavíddum, vísir hon á, at neyðugt eisini er at minka veiðutrýstið. Í sínum tilmæli til fiskimálaráðharran, sigur Havstovan, at fiskidagatalið eigur at verða skorið niður við 25% av teimum tillutaðu døgunum í verandi fiskiári. Her er tó umráðandi at leggja merki til, at tilmælti niðurskurðurin er í mun tillutaðar dagar og ikki í mun til brúktar dagar.
Havstovan sigur einki um, hvussu niðurskurðurin eigur at býtast millum ymisku skipabólkarnar. Havandi teirra tilráðing um verju av ungfiski í huga, er kortini einki at ivast í, at tað serliga er veiðutrýstið í teimum skipabólkum, sum veiða nógvan ungfisk, ið eigur at skerjast lutfallsliga nógv. Hetta samsvarar eisini við tilmælið hjá einum minniluta í Fiskidaganevndini, ið mælir til at minkað dagatalið í bólki 5B við 5.000 døgum. Bólkur 5B eru útróðarbátar undir 15 tons, ið ikki eru fult riknir.
Sum so er ikki nógv nýtt í tilmælinum frá Havstovuni, tí hon hevur leingi víst á, at neyðugt er at verja ungfiskin, ið er á veg inn í stovnin.
Hinvegin er tað áhugavert, at Føroya Reiðarafelag eisini hevur givið til kennar, at neyðugt er at minka um veiðutrýstið. Í ársfrágreiðing sínari vísir Reiðarafelagið á, at fiskidagaskipanin varð skeiklað longu frá byrjan, og at neyðugt er at fáa hesa aftur í rættlag. – Í stuttum er søgan, at áðrenn fiskidagaskipanin varð tikin í brúk, hevði ein skipanarnevnd funnið fram til, hvussu nógvar fiskidagar einstøku skipabólkarnir áttu at fáa tillutaðar, fyri at ein ávísur veiðisetningur kundi haldast. Hesin leistur, sum semja var um, vísti at parturin hjá útróðarbátum undir 15 tons (bólkur 5) í útgangsstøðuni skuldi verða 14.700 dagar. Um hetta mundi var stórt arbeiðsloysi í Føroyum, arbeiðsloysskipanin var nýggj og munaði lítið, og tí fluttu nógv fólk av landinum. Samstundis vísti tað seg, at toskurin var við at koma aftur og tí vóru fleiri, ið høvdu hug at rógva út. Fyri at skapa møguleikar fyri arbeiðsplássum vórðu tí nógvir eyka dagar tilluttaðir útróðrarbátunum. M.a. av hesari orsøk kom dagatalið í bólki 5 uppá 27.000 dagar, ið var 12.300 dagar fleiri, ella nærum tvífalt so nógvir, sum semja hevði verið um í útgangsstøðuni. – Sum tíðirnar vóru miðskeiðis í 90’unum, vóru hetta kanska neyðug stig at taka, men stóri trupulleikin er, at hesir eykadagarnir ongantíð eru tiknir inn aftur. Sjálvt í dag, nú eini 14-15 ár eru fráliðin, og nógvar effektiviseringar í veiðuorkuni eru farnar fram, eru meira enn 17.000 fiskidagar eftir í hesum bólki. Hetta er sostatt framvegis nærum 20% fleiri dagar, enn upprunaliga ætlað.
Tey seinastu árini hevur skaðin av eyka døgunum í bólki 5 tó helst verið avmarkaður. Hetta kemst av, at fiskiskapurin hevur verið vánaligur og tí hava bátarnir í hesum bólki ikki roynt so nógv. Av tí sama hava ein stórur partur av tillutaðu fiskidøgunum als ikki verið brúktir.
Føroya Ráfiskakeyparafelag tekur tó undir við, at fiskidagaskipanin má fáast aftur í rættlag – ongantíð ov skjótt. Sambært Havstovuni er toskurin á landgrunninum nú nevniliga við at koma fyri seg, og tí kann roknast við, at fleiri bátar vilja sleppa uppí part. Um tillutaðu dagarnir ikki verða skornir niður nú, fer hetta at merkja at brúkta dagatalið, og harvið veiðiorkan, økist munandi. Úrslitið verður, at ungfiskurin verður veiddur, áðrenn hann rættuliga er komin inn í gýtingarstovnin og so enda vit aftur í somu støðu, ið vit hava havt tey seinnu árini.
Fleiri undrast kanska á, at veiðan hjá útróðrarbátum undir 15 tons, skal vera nakar stórur trupulleiki. At hetta kortini er so, kann grundgevast við at seinastu 10 árini hava smærru útróðrarbátarnir fiskað slakar 27 mió. toskar, meðan talið av toskum, ið størru útróðrarbátarnir og línuskipini hava fiskað í sama tíðarskeiði, bert er ávikavist 21 mió. og 17 mió. Í tonsum hava línuskipini og smáu útróðrarbátarnir fiskað á leið somu nøgd, og tað merkir sjálvandi, at tað eru útróðarbátarnir, ið fiska tann minna toskin, ið flestu partar eru samdir um er neyðugt at verja, so at hann kann koma fyri seg.
Sjálvsagt kann tað níva onkrastaðni, at ein munandi skerjing verður framd í tillutaðu útróðardøgunum. Tí metir Føroya Ráfiskakeyparafelag tað vera umráðandi, at hetta verður gjørt á ein slíkan hátt, at tað í minst møguligan mun rakar teir bátar og persónar, ið hava útróður sum høvuðsvinnu. At persónar, ið hava teirra høvuðsinntøka aðrastaðni, fáa skerdar møguleikar at reka vinnuligan fiskiskap, kann hinvegin vera eitt stig, ið er rætt og neyðugt at taka.
Breið semja tykist vera um, at neyðugt er at fremja munandi niðurskurð í talinum av tillutaðum útróðardøgum. Onnur verja av ungfiski er tó eisini neyðug og her kann t.d. spyrjast, um tíðin ikki eisini er komin til, at línuskip, sum í nógv ár hava fiskað inn á 6 fjórðingar, aftur verða flutt longur út, har fiskurin er størri.